Japonsko chce hladký brexit, bojí sa o svoje firmy a investície

Britská premiérka sa koncom týždňa chystá na návštevu Japonska, kde chce diskutovať aj o vzájomných obchodných vzťahoch po brexite.

TOKIO, BRUSEL. Japonsko chce predvídateľný a transparentný odchod Británie z Európskej únie, aby mohli japonské firmy na britských ostrovoch ďalej hladko fungovať. Japonská vláda pozorne sleduje rokovania o brexite. V Bruseli sa začne ďalšie kolo rozhovorov a panujú obavy, že neprinesie žiadny citeľný posun vpred. Britská premiérka Theresa Mayová sa koncom tohto týždňa chystá na návštevu Japonska, kde chce diskutovať aj o vzájomných obchodných vzťahoch po brexite. Cieľom jej návštevy je posilniť väzby Británie s kľúčovými medzinárodnými investormi pred jej vystúpením z EÚ. Japonsko od vyhlásenia šokujúcich výsledkov vlaňajšieho referenda, v ktorom Briti rozhodli o brexite, opakovane vyjadrilo veľké obavy z jeho dôsledkov. Spojené kráľovstvo je druhou najdôležitejšou cieľovou destináciou japonských investícií po USA. Británia zase vyhlasuje, že rozhodnutie japonských automobiliek Nissan a Toyota pokračovať vo výrobe v britských závodoch je znamením, že brexit nevystraší globálnych investorov. Ale obe automobilky sa tak rozhodli až po tom, ako im britská vláda poslala listy, aby zmiernila ich obavy. Kritici následne Mayovej vytkli, že robí tajné dohody a poskytuje niektorým firmám privilegované informácie o brexite. Kabinet namietal, že obsah listov je citlivý z komerčného hľadiska. V každom prípade, dnes znova zasadnú k rokovaciemu stolu zástupcovia Británie a EÚ. Londýn sa pokúša dosiahnuť rozšírenie diskusie a v uplynulých dvoch týždňoch zverejnil sériu dokumentov, vrátane návrhu na colné dohody a zdieľanie údajov počas prechodného obdobia. Britskí predstavitelia by chceli dotlačiť EÚ, aby s nimi rokovala aj o vzájomných vzťahoch po brexite. Brusel však trvá na tom, že sa najprv musia dohodnúť na rozchode a jeho podmienkach, vrátane finančného vyrovnania, a až potom sa môže začať diskusia o budúcich vzťahoch. Európsky blok už naznačil, že vzhľadom na doterajší pomalý pokrok je málo pravdepodobné, že rokovania o novej dohode s Britániou sa začnú v októbri, ako sa pôvodne očakávalo. Dnešné tretie kolo rozhovorov o brexite štartuje viac ako rok po tom, ako Briti v referende hlasovali za odchod z EÚ, čím uštedrili bezprecedentný úder európskej integrácii po druhej svetovej vojne. Vedúci vyjednávači pre brexit (Michel Barnier za EÚ a David Davis za Britániu) sa stretnú o 17.00 stredoeurópskeho času a rokovania o technických otázkach - právach expatriotov, finančnom vyrovnaní a režime na hraniciach s Írskom, budú pokračovať aj v utorok a stredu (29. a 30.8.). Pokiaľ ide o peniaze, zdá sa, že EÚ a Britániu delia priam moria od dohody o finančnom vyrovnaní. Názory Londýna a Bruselu na to, koľko by mala Británia zaplatiť pri odchode z bloku v súvislosti so svojim predchádzajúcimi záväzkami, sa diametrálne líšia. Obe strany pritom neočakávajú tento týždeň žiadny výrazný posun vpred, aj keď sa zhodli na tom, že čas beží. Rokovania by mali totiž skončiť dostatočne dlho pred predpokladaným odchodom Británie z EÚ v marci 2019, aby bol čas na ratifikáciu a zložité schvaľovacie procesy v rámci EÚ.


Ministerstvo vnútra podporí obnovu ďalších vojenských pamätníkov

Ministerstvo poskytne viacerým mestám a obciam finančné prostriedky na obnovu vojenských hrobov a pamätníkov.

BRATISLAVA. Ministerstvo vnútra podporí obnovu ďalších vojnových hrobov a pamätníkov. Ako sa uvádza v zmluvách zverejnených na Centrálnom registri zmlúv, 16 000 eur poskytne rezort mestu Stropkov na obnovu vojnového cintorína z 1. svetovej vojny. Čiastku 3500 eur poskytne ministerstvo obci Bernolákovo na obnovu Pamätníka padlým v 1. svetovej vojne a rovnakou sumou podporí obnovu pamätníka SNP v Prievidzi. Rezort tiež prispeje sumou 6 268 eur na obnovu vojnového cintorína z 1. svetovej vojny v obci Hunkovce, okres Košice okolie.Ministerstvo vnútra dotácie pre organizácie, mestá a obce poskytuje na základe zákona o vojnových hroboch.


Poplatky na pohotovosti i preventívne prehliadky sa majú zmeniť

Lekárom by mala hroziť za nepovolené vyberanie úhrad pokuta.

BRATISLAVA. Poplatky na pohotovostiach by sa mali zvýšiť, v nemocniciach na 10 eur. Lekárom by tiež mala hroziť za nepovolené vyberanie úhrad pokuta do výšky 16.596 eur. Zmeny by mali prísť aj pri preventívnych prehliadkach. Po novom by sa mali rozšíriť u všeobecných lekárov a zubárov. Novinky prináša návrh novely zákona o zdravotnej starostlivosti, ktorý v utorok hlasmi koaličných poslancov podporil Ústavnoprávny výbor. Posledné slovo bude mať októbrové plénum. Zvýšenie poplatkov na pohotovostiach má odradiť pacientov, ktorí by chceli zneužívať systém. Pacient s kašľom či nádchou by po novom mal teda zaplatiť na urgente v nemocnici desať eur oproti doterajším necelým dvom. Poplatok za návštevu ambulantnej pohotovosti sa má zvýšiť z 1,99 na dve eurá. Vážne prípady, naopak, nezaplatia nič. Doladiť sa majú aj pravidlá pri vyberaní poplatkov. Za tie nepovolené hrozí minister zdravotníctva Tomáš Drucker (nom. Smeru-SD) vysokými sankciami. Tvrdí, že nemieni rešpektovať vyberanie úhrad za služby, ktoré sú plne hradené zo zdravotného poistenia. Pokutu do výšky 16.596 eur by mali dostať ambulancie, ktoré sa napríklad rozhodnú objednať pacienta na presný čas v rámci ordinačných hodín za poplatok. Novela prináša aj rozšírenie preventívnych prehliadok u všeobecných lekárov a zubárov. Širší rozsah vyšetrení by mal byť k dispozícii deťom aj dospelým. Pribudnúť by mala možnosť bezplatnej prevencie formou pečeňových testov. U stomatológa by malo byť súčasťou preventívnej prehliadky prehmatanie uzlín. Deti a dorast majú mať zase nárok na ošetrenie zubnej skloviny fluórom.


Stratu zubov dokážu vyriešiť moderné implantáty, ste vhodnými kandidátmi?

Stomatológovia môžu vďaka nim šetrne zreštaurovať chrup.

O zuby môžeme prísť za rôznych okolností. Najčastejšie sa to stáva pri bakteriálnych ochoreniach a pri úrazoch. Strata každého zuba je však nielen estetickým, ale aj zdravotným problémom. Aj keď niektorí ľudia si pomerne rýchlo zvyknú na medzeru v chrupe a majú pocit, že im neprekáža, takýto stav predstavuje vždy určitú záťaž pre chrup. „Okrem estetických defektov môže chýbajúci zub spôsobiť aj funkčné problémy. Napríklad pri žuvaní stravy. V horšom prípade hrozí atrofia kosti a kolaps zuboradia, keďže vedľajšie a protiľahlé zuby sa môžu poposúvať,“ vysvetľuje implantológ Libor Michna zo stomatologickej kliniky ArtDentistic v Bratislave. Ak pacientovi chýba zub alebo niekoľko zubov, môže si vybrať medzi viacerými riešeniami, napríklad sa rozhodnúť pre konvenčný mostík alebo snímateľnú protézu. „Kým pri prvej alternatíve dochádza k obrúseniu priľahlých zubov, pri protéze trpí zub, o ktorý sa náhrada opiera, a zároveň aj mäkké i tvrdé tkanivo pod ňou,“ upozorňuje implantológ Libor Michna. Z tohto pohľadu je zavedenie dentálneho implantátu šetrnejším riešením. Nie je však vhodné úplne pre každého, aj keď možnosti implantológie sa v posledných rokoch úžasne posunuli. Pred zákrokom treba absolvovať komplexné vyšetrenie chrupu, prípadne jeho zostatkov, a tiež ústnej dutiny. Klienti sú podrobení CT vyšetreniu, pričom sa sleduje aj stav mäkkých a tvrdých tkanív. „Pacientov zdravotný stav musí byť pred zákrokom uspokojivý, ide totiž o chirurgický zákrok, a tak si zakladáme na stopercentnej dôslednosti. Práve vďaka tomu predstavujú implantáty nádej aj pre pacientov, ktorí trpia parodontitídou. Aj im vieme pomôcť, avšak primárne sa musíme zamerať na toto ochorenie. Až potom môžeme pristúpiť k implantátom,“ upozorňuje implantológ Libor Michna. O tom, či pacient je, alebo nie je vhodným kandidátom na zavedenie implantátu, rozhodne implantológ po celkovom zhodnotení zdravotného stavu. Hlavným faktorom, ktorý určuje, či klient spĺňa podmienky pre tento typ zákroku, je stav jeho čeľustnej kosti. Implantát sa do nej zavádza, preto musí byť dostatočne pevná. Ak nie je kosť v ideálnom stave, musí pacient najprv podstúpiť takzvanú kostnú augmentáciu, čiže dostavbu kosti. Vhodní kandidáti by zároveň nemali mať nedoliečné kazy alebo iné ochorenia paradontu. Všetky ochorenia tohto typu musia byť najprv vyliečené, až potom môže lekár pristúpiť k zavedeniu implantátu. Navyše, nielen orálne, ale aj celkové zdravie pacienta rozhoduje o tom, či bude zavedeniu implantátu úspešné. Zvyčajne sa implantáty neodporúčajú tehotným ženám, ľuďom, ktorí užívajú steroidy, a onkologickým pacientom, ktorí podstupujú chemoterapiu alebo rádioterapiu. Ako rizikoví sú vyhodnocovaní pacienti s oslabeným imunitným systémom, s kostnými a krvnými poruchami, rakovinou kostnej drene, poruchami prištítnych teliesok alebo neliečenou cukrovkou. Samotná implantácia síce nie je v tehotenstve nebezpečná, ale lekári sa jej radšej vyhýbajú vzhľadom na hormonálne zmeny, ktoré prebiehajú v ženskom tele. Navyše ide o chirurgický zákrok, a ten je istou záťažou pre organizmus, preto je lepšie počkať so zavedením implantátu po pôrode. Dentálny implantát predstavuje funkčnú, estetickú a zároveň dokonalú náhradu chýbajúceho zuba. „Do kosti pacienta sa namiesto zubného koreňa aplikuje titánová náhrada. Po zahojení sa na implantát nasadí titánová nadstavba a keramická korunka, ktorá je ako jediná viditeľná voľným okom,“ vysvetľuje implantológ Libor Michna. Titán má v oblasti implatológie jednoznačne najlepšie materiálne vlastnosti. Nevyvoláva alergické reakcie, dokáže sa pevne spojiť s čeľusťou a vytvoriť bezpečný základ pre nový zub. Je odolný voči korózii, pevný, trvácny a chuťovo neutrálny, takže pri jeho použití nevzniká v ústach kovová príchuť. Kým lekár nasadí na titánovú náhradu trvalú keramickú korunku, na dočasné krytie medzery v chrupe sa využíva provizórna korunka, o ktorú sa treba primerane starať. Zubní lekári zvyčajne neodporúčajú namáhať ju konzumáciou lepkavého jedla, cukríkmi alebo žuvačkami, hryzením tvrdého ovocia alebo zeleniny. Pri používaní provizórnej korunky sa môže vyskytnúť zvýšená senzitivita na teplé a studené jedlá a nápoje. To sa stáva najmä vtedy, ak dočasná korunka dokonale neprilieha k ďasnu. Po čase, ktorý je potrebný na hojenie, ju lekár vymení za trvalú keramickú korunku. Jej dokonalý tvar zabezpečuje v modernej implantológii plánovací softvér, ktorý ju dokáže dokonale vytvarovať. „Mnoho pacientov sa muselo doteraz spoľahnúť na skúsenosti a zručnosti zubného lekára. V prípade pochybenia mohol byť implantát aplikovaný zle a korunka nemala ideálny tvar Moderný softvér a odborná expertíza chirurga vie zobraziť celý priebeh zákroku a jeho výsledok ešte pred samotným úkonom. To pacienta ušetrí aj do zbytočnej bolesti,“ tvrdí implantológ Libor Michna. V niektorých prípadoch sa na implantáty okamžite nasadia trvalé korunky. Väčšinou sa však čaká na zahojenie implantátov niekoľko mesiacov. U každého pacienta je čas, ktorý je potrebný na vrastenie implantátu do kosti iný. „Celkové zhojenie implantátu s kosťou pacienta trvá od šiestich týždňov do šiestich mesiacov,“ vraví Libor Michna. Každý chirurgický zákrok prináša so sebou istú formu bolesti, zavádzanie implantátov však prebieha pod lokálnou alebo celkovou anestézou, takže pacienta pritom nič nebolí. Oblasť čeľuste, do ktorej sa implantáty zavádzajú, je počas chirurgického zákroku znecitlivená. Prípadnú bolesť môžete očakávať až po odznení anestézy. Zvyčajne sa dá prirovnať k tej, ktorú človek pociťuje po vytrhnutí zuba. V závislosti od toho, kde je umiestnený implantát, sa môže rozšíriť na líca, bradu alebo pod oči. Reakcia po zákroku je veľmi individuálna. Mnohí pacienti sú príjemne prekvapení tým, že ich takmer nič nebolí. To sa stáva najmä vtedy, ak človek nemal na mieste, kde bol zavedený implantát vlastný zub. Väzivo, ktoré obklopuje koreň zuba a fixuje ho v zubnom lôžku obsahuje množstvo nervových zakončení. Ak sa však zub v čeľusti dlhšie nenachádza, nie je tam ani väzivo, ktoré by mohlo byť zdrojom bolesti. Hojenie rán po zavedení implantátu väčšinou prebieha bez komplikácií, v niektorých prípadoch sa môže vyskytnúť mierny opuch. Treba sa však pripraviť na dočasnú úpravu životosprávy, najmä stravovacích návykov. „Po zákroku odporúčame pacientom konzumovať na krátky čas mäkšiu stravu, obmedziť horúce jedlá a nápoje a vyhýbať sa fyzickej námahe,“ upozorňuje implantológ Libor Michna. Približne po týždni až desiatich dňoch sa pacient môže vrátiť k normálnej strave. Aj keď v niektorých výnimočných prípadoch treba jesť mäkkú stravu dlhšie. Čas potrebný na zotavenie a samotný priebeh hojenia môže byť negatívne ovplyvnený fajčením, zlými stravovacími návykmi a nedostatočnou zubnou hygienou, ktorá je v tomto citlivom období veľmi dôležitá. Nahromadenie povlaku v okolí zubných implantátov môže totiž spôsobiť infekciu. Pri čistení chrupu sa preto treba riadiť pokynmi lekára alebo dentálneho hygienika. Samotné nasadenie trvalej keramickej korunky je po zahojení implantátu veľmi jednoduchý a rýchly proces. „Pacient odchádza z ambulancie zvyčajne po tridsiatich minútach,“ tvrdí implantológ Libor Michna.


Zosuv pôdy v Sierra Leone zrejme zabil stovky ľudí

Katastrofa zastihla väčšinu ľudí v spánku.

FREETOWN. Po intenzívnych dažďoch sa pri hlavnom meste afrického Sierra Leone zosunula časť hory a uväznila mnohé obydlia v nánosoch bahna. Informoval o tom spravodajský server BBC. Počet obetí sa zvýšil na najmenej 312. Takéto číslo uvádza Červený kríž. Tamojšia vláda údaj doposiaľ nepotvrdila, no sierraleonský viceprezident tiež hovoril o "stovkách obetí". Bez strechy nad hlavou sa po nešťastí zároveň ocitlo vyše 2000 ľudí, informoval britský denník Guardian odvolávajúci sa na sieraleonský úrad pre zvládanie katastrof. Reportér BBC z miesta nešťastia uviedol, že mnohí ľudia ešte spali, keď sa masa hliny zosunula. Viceprezident krajiny Victor Bockarie Foh uviedol, že sa zrejme pod troskami nachádzajú stovky mŕtvych.


Slovensko porušilo pravidlá Únie, Komisia ho vyzýva na nápravu

Nedostatky máme v oblasti jednotného digitálneho trhu ale aj v oblasti verejného obstarávania.

BRUSEL. Európska komisia (EK) predstavila dnes svoj balíček rozhodnutí o porušení právnych predpisov EÚ na mesiac september a oznámila právne kroky, ktoré prijíma proti členským štátom, ktoré nesplnili svoje povinnosti vyplývajúce z legislatívy EÚ. Komisia má v septembrovom balíčku tri prípady porušenia únijného práva spojené so Slovenskou republikou. Dnes zverejnené rozhodnutia sa týkajú rôznych sektorov a oblastí politiky EÚ a usilujú sa o zabezpečenie riadneho uplatňovania práva EÚ v záujme občanov a firiem. Komisia predstavila deväť výziev, 48 odôvodnených stanovísk a päť prípadov posunula Súdnemu dvoru Európskej únie v Luxemburgu. EK zároveň oznámila, že uzatvára 122 prípadov, kde záležitosti s príslušnými členskými štátmi boli vyriešené bez toho, aby Brusel musel pokračovať v ďalšom konaní. V oblasti jednotného digitálneho trhu EK požiadala Slovensko zároveň s Belgickom, Bulharskom, Cyprom, Českou republikou, Estónskom, Fínskom, Francúzskom, Gréckom, Chorvátskom, Litvou, Lotyšskom, Luxemburskom, Maďarskom, Holandskom, Portugalskom, Rakúskom, Slovinskom a Britániou o zavedenie opatrení na zníženie nákladov na budovanie vysokorýchlostných sietí. Týchto 19 členských štátov by malo zaviesť predpisy, vďaka ktorým sa znížia náklady na zavedenie širokopásmového pripojenia. Zo strany eurokomisie ide o posledné upozornenie, lebo členské štáty mali zaviesť príslušnú smernicu do svojho vnútroštátneho práva do 1. januára 2016. Tieto krajiny majú dva mesiace na to, aby Európskej komisii oznámili opatrenia pre zosúladenie svojej legislatívy s právom EÚ. Ak tak neurobia, komisia môže postúpiť vec Súdnemu dvoru EÚ a navrhnúť finančné sankcie. V rámci politiky EÚ pre životné prostredie EK vyzvala Bulharsko a Slovensko, aby zabránili znečisteniu vody dusičnanmi, čiže aby dodržiavali smernicu EÚ o ochrane vôd pred znečistením dusičnanmi. Komisia ešte v novembri 2012 začala konanie o nesplnení povinnosti voči SR, keď zistila sériu nedostatkov pri prijímaní a vykonávaní predpisov EÚ platných pre dusičnany. Slovensko po prijatí zákona o hnojivách už vyriešilo väčšinu otázok, musí však ešte určiť dostatočný počet oblastí ohrozených dusičnanmi a zabezpečiť, aby bol akčný program pre dusičnany v súlade s právom EÚ. Obe krajiny, Bulharsko aj Slovensko, majú dva mesiace na to, aby komisii oznámili opatrenia na nápravu nedostatkov, ináč sa ich prípad dostane pred Súdny dvor EÚ. V rámci politiky pre vnútorný trh, priemysel, podnikanie a malé a stredné podniky EK vyzvala SR, aby dodržiavala pravidlá EÚ v oblasti verejného obstarávania. Komisia žiada, aby Slovensko riadne prebralo ustanovenia smernice o prostriedkoch nápravy, a to tak, že dokončí proces nového hodnotenia ponúk. V roku 2009 sa začalo verejné obstarávanie na únijnej úrovni na modernizáciu železnice v hodnote vyše 250 miliónov eur, ale na Slovensku hodnotenie ponúk doteraz nebolo ukončené. Pravidlá EÚ pre verejné obstarávanie majú za účel zabezpečiť, aby obstarávanie prebiehalo transparentným a účinným spôsobom a dávalo všetkým hospodárskym subjektom rovnakú šancu zúčastniť sa výzvy na predkladanie ponúk a získať zákazku. Tým, že Slovensko nedokončilo hodnotenie ponúk, bol porušený čl. 10 smernice o obstarávaní vo verejných službách, ktorý sa týka rovnakého zaobchádzania a nediskriminácie uchádzačov. Slovenským orgánom bola v októbri 2014 zaslaná príslušná výzva; Najvyšší súd SR v reakcii na ňu zrušil všetky rozhodnutia o zadaní tejto zákazky a nariadil nové hodnotenie ponúk. Takmer dva roky po rozhodnutí však slovenské orgány hodnotenia ešte nedokončili. Slovenské orgány majú dva mesiace na to, aby oznámili opatrenia, ktoré prijali na vykonanie nápravy, v opačnom prípade môže EK predložiť tento prípad Súdnemu dvoru EÚ.


Assange naznačil odchod z ambasády, údajne ho v Londýne zatknú

Zakladateľ WikiLeaks má problém kvôli dokumentom, ktoré naznačujú korupciu prezidenta Ekvádoru.

LONDÝN. Zakladateľa WikiLeaks Juliana Assangea v najbližších hodinách alebo dňoch vykážu z ekvádorského veľvyslanectva v Londýne, kde sa ukrýva od roku 2012. Podľa agentúry DPA to vo štvrtok večer to oznámila organizácia WikiLeaks. "Vysokopostavený zdroj z ekvádorského štátu povedal WikiLeaksu, že Julian Assange bude vykázaný v priebehu '(niekoľkých) hodín až dní' a že už existuje dohoda so Spojeným kráľovstvom o jeho zatknutí," napísala organizácia na svojom twitterovom účte. Ako zámienka k tomuto kroku má poslúžiť kauza okolo úniku dokumentov (tzv. INA papers), ktoré naznačujú, že ekvádorský prezident Lenín Moreno bol zapletený v korupčnom škandále. Ekvádor tiež podozrieva WikiLeaks, že je zodpovedná za nedávne zverejnenie súkromných Morenových fotografií. Prezident Moreno už 2. apríla vyhlásil, že Julian Assange "opakovane porušil" podmienky svojho azylu na ekvádorskom veľvyslanectve v Londýne. Assange podľa neho nemá právo "hackovať súkromné účty alebo telefóny" a nemôže zasahovať do politiky iných krajín. Ekvádor poprel, že by už padlo rozhodnutie o vykázaní Assangea z ekvádorského veľvyslanectva v Londýne, kde sa ukrýva, informovala o tom v piatok agentúra AP. Vysokopostavený ekvárodský predstaviteľ, ktorý si neželal byť menovaný, však následne poprel, že by sa už o vykázaní Assangea z priestorov veľvyslanectva rozhodlo. Ekvádorské ministerstvo zahraničných vecí v reakcii na správu WikiLeaks uviedlo, že sa nevyjadruje k "fámam, teóriám a dohadom, ktoré nemajú žiaden doložiteľný podklad". Súčasne uviedol, že jeho krajina sa pokúša dosiahnuť dohodu s Britániou, ktorá by umožnila Assangeovi opustiť ambasádu. Assange našiel útočisko na londýnskej ambasáde Ekvádoru v roku 2012 so zámerom vyhnúť sa extradícii do Švédska, kde ho mali vypočúvať v rámci vyšetrovania sexuálneho útoku. Toto konanie bolo neskôr zastavené. Avšak 47-ročný Austrálčan sa obáva, že by mohol byť z Británie vydaný na stíhanie do USA, kde by ho zrejme čakal prísny trest v spojitosti so zverejnením amerických tajných dokumentov. Assangeove vzťahy s ekvádorským hostiteľmi sa v posledných rokoch zhoršovali. Vlani mu napríklad pozastavili na ambasáde prístup k internetu.


SVET JANY MACHATOVEJO terorizme, odpustení a láske ku koňom

Autorka je publicistka, žije v Tel Avive Už roky si automaticky každý deň ráno pozerám na mobile správy zo sveta. Zo zvyku najprv prebehnem všetky titulky a ako sa tak posúvam prstom dolu po displeji, čítam, že v Jeruzaleme došlo k ďalšiemu teroristickému útoku. Titulok hlási: teroristický útok za sebou zanechal stopu smrti a skazy, dvaja mŕtvi a štyria zranení. Smutné, no nič nové. Idem ďalej. Izraelčanov a Palestínčanov spojila láska ku koňom - už-už sa posúvam ďalej dolu a vtom mi to dôjde. Zastavím a znovu sa pozeram na oba titulky priamo pod sebou. Prečítam si obidva články. O útoku autom (pre ktorý médiá dokonca vynašli fantastický názov „vehikulárny útok“, od vehicle, anglického slova pre vozidlo), o palestínskom teroristovi, ktorý mal ísť v ten deň sedieť za svoje predošlé porušenie zákona, ale dostal od izraelského sudcu predĺženie pobytu na slobode. O mŕtvej šesťdesiatročnej Levane, ktorá bola v nesprávnom čase na nesprávnom mieste, o policajtovi Jozefovi, ktorého terorista zastrelil, keď ho na motorke prenasledoval, o vojenských helikoptérach nad Jeruzalemom, o zablokovanej ceste, o bielom aute posiatom stopami po guľkách, v ktorom terorista ukončil svoju kariéru martýra a o výstrahe pre obyvateľov mesta, aby zostali naďalej ostražití. A potom je tu článok, ako Izraelčania aj Palestínčania svorne tlieskajú žrebcom na každoročnej prehliadke arabských plnokrvníkov v kibuci Alonim, usmievajú sa, živo gestikulujú a debatujú ako jedna veľká rodina. Izraelské arabské plnokrvníky sú dokonca jedinými tvormi z Izraela, ktoré sa napriek krajine svojho pôvodu môžu pochváliť trvalým pobytom v Bahrajne či Katare. Vidieť tieto dve správy hneď  za sebou presne vystihuje realitu života v Izraeli. Vždy spopod nánosu krutého a často nezmyselného násilia, politického hlavolamu a frustrácie moslimskej a aj židovskej populácie kde-tu vykukne aj kúsok ľudskosti. A to dokonca tesne pred Jom kippurom - Dňom zmierenia, najdôležitejším židovským sviatkom v roku, ktorý si v stredu Izraelčania pripomenú pôstom a odpustením tým, ktorí sa voči nim nejako previnili, a tiež požiadaním o odpustenie. Na zmierenie medzi oboma národmi by asi nestačilo, ani keby bol Jom kippur každý deň po celý rok, ale je dôležité nezabúdať ani na to (ne)malé úsilie, ktoré vyvíjajú obyčajní ľudia na oboch stranách pre to, aby každý nový deň bol o trochu lepším. Tento text ste mohli čítať vďaka tomu, že platíte za obsah. Vážime si to.


Turecko posilnilo výcvik sýrskych opozičných síl

Bude to nová FSA, hovoria tureckí dôstojníci.

ISTANBUL. Turecko zintenzívnilo výcvik sýrskych opozičných bojovníkov, oznámila turecká štátna tlačová agentúra Anadolu. Turecké špeciálne jednotky podľa správy poskytujú väčším skupinám príslušníkov organizácie známej ako Slobodná sýrska armáda (FSA) výcvik používania zbraní ako mínomety, raketomety a guľomety, a to v teréne podobnom tomu, v akom títo bojovníci operujú. Agentúra citovala nemenovaného armádneho predstaviteľa, ktorý povedal: "Už to v teréne nie je stará FSA, ale rodí sa nová FSA. Títo cvičení členovia FSA ukážu, aký to bude rozdiel, v možných budúcich operáciách." Výcvik sýrskych povstalcov Turecko podľa Anadolu posilnilo po tom, ako v marci deklarovalo ukončenie prvej fázy svojej cezhraničnej operácie, pri ktorej v severnej Sýrii spolu s FSA bojovalo proti džihádistom zo skupiny Islamský štát i Spojenými štátmi podporovaným ozbrojeným jednotkám sýrskych Kurdov.


Rakovinu prostaty lekári diagnostikujú v priemere každému ôsmemu mužovi.

BRATISLAVA. Slovenskí výskumníci vyvinuli špeciálnu metódu včasnej diagnózy rakoviny. V súčasnosti sa zamerali najmä na nádorové ochorenie prostaty, neskôr to bude rakovina prsníka. Rakovinu prostaty dnes lekári diagnostikujú v priemere každému ôsmemu mužovi. Ročne na ňu umiera 350.000 ľudí. Tieto čísla by mohli klesať v závislosti od včasnejšej diagnostiky. TASR o tom informovala hovorkyňa Slovenskej akadémie vied (SAV) Monika Hucáková. Ján Tkáč z Chemického ústavu SAV je jediným držiteľom prestížneho ERC (European Research Council) grantu na Slovensku. V roku 2012 uspel vo vysokej konkurencií európskych projektov a dostal finančnú injekciu vo výške viac ako milión eur. Počas piatich rokov si okolo seba vybudoval výskumný tím a koncom uplynulého roka založil spolu s Tomášom Bertókom z Chemického ústavu SAV startupovú firmu Glycanostics. Firma podala dve patentové žiadosti a spolupracovníkmi sú aj lekári a odborníci zo siedmich krajín sveta. Vyvinuli špeciálnu metódu včasnej diagnózy rakoviny. "Firma vyvíja diagnostické kity a domáce testy na skorú diagnostiku a domáci skríning vybraných ochorení. V súčasnosti je to najmä nádorové ochorenie prostaty, neskôr to bude rakovina prsníka. Je to inovatívna, lacnejšia a presnejšia diagnostika, ktorá dopĺňa prvotný, štandardne využívaný skríning u špecialistu - urológa," priblížil Tkáč. Spolu s kolegami z Chemického ústavu SAV vyvinul biočipy, ktoré rozpoznávajú glykokód s využitím nanotechnológií, pričom sa celý proces približuje k prirodzenému rozpoznávaniu glykánov v prírode. Výskumníci sa momentálne snažia na desiatkach až stovkách vzoriek presne určiť citlivosť, špecificitu a presnosť ich stanovovania. "Následne nás čaká fundraising a jednanie s investormi ohľadom uskutočnenia klinickej validácie a certifikácie našich kitov. To všetko samozrejme za predpokladu, že budeme v priebehu jednaní úspešní," povedal Bertók.


Chcel vyrovnať sily. Francúzsky cyklista použil elektromotor

Pretekár použil bicykel v piatich pretekoch.

BRATISLAVA. Prvý prípad mechanického dopingu zaznamenali už aj vo Francúzsku. Nemenovaný 43-ročný jazdec pripustil, že počas pretekov veteránov v Saint-Michel-de-Double, v regióne Dordogne pri Bordeaux, využil nedovolený prostriedok. Prokurátor Jean-Francois Mailhes uviedol, že cyklista zdôvodnil svoj podvod tým, že aj iní jazdci používajú rôzne metódy na podvádzanie a že "chcel vyrovnať sily." O prípade informovali viaceré cyklistické weby, napríklad aj Cyclingnews. Mailhes doplnil, že cyklista použil bicykel v piatich pretekoch od 21. augusta, podvodne si mohol tak prilepšiť až o päťsto eur. Podľa francúzskeho práva môže byť cyklista trestne stíhaný za športový podvod. V prípade, že sa potvrdí porušenie pravidiel, pretekár si od cyklistiky na dlhý čas oddýchne. Cyklista povedal, že elektromotor v bicykli bol zakúpený vo Francúzsku, ale rám pochádza z Číny. Oba boli získané online za celkovú cenu približne 3-tisíc eur, dodal podľa Velonews Mailhes. Nemenovaný pretekár bol zámerne sledovaný po nedávnom dramatickom zlepšení jeho výsledkov. Je treťou osobou, ktorá bola chytená pri používaní mechanického dopingu. Prvým odhalením mechanického dopingu bolo objavenie elektromotora u Belgičanky Femke van den Driesscheovej v januári 2016. Na amatérskej úrovni Taliansko šokoval prípad z augusta tohto roka. Päťdesiattriročný cyklista Alessandro Andreoli prišiel do cieľa na treťom mieste, ale tepelná kamera odhalila v bicykli skrytý elektromotor.


Trump zopakoval tvrdenia o zmanipulovanom volebnom systéme

WASHINGTON. Americký republikánsky prezidentský kandidát Donald Trump v nedeľu zopakoval svoje tvrdenie, že volebný systém v USA je zmanipulovaný v jeho neprospech. Jeho kandidát na viceprezidenta Mike Pence však zdôraznil, že Trump bude akceptovať výsledky blížiacich sa volieb. "Voľby sú rozhodne manipulované nečestnými a prekrútenými médiami pretláčajúcimi krivú Hillary, no aj na mnohých volebných miestach - smutné," uviedol Trump v odkaze na Twitteri o svojej súperke za Demokratickú stranu Hillary Clintonovej. Pence i republikánsky predseda Snemovne reprezentantov Paul Ryan sa medzitým snažili voličov ubezpečiť, že voľby budú "čisté", píše v správe agentúra DPA. Trump prijme výsledky prezidentských volieb, ktoré sa budú konať 8. novembra, uviedol Pence. V televízii NBC dodal, že Spojené štáty majú tradíciu pokojného odovzdávania moci. Pence však tiež vyhlásil, že Američania majú dosť podľa jeho slov "očividnej zaujatosti" proti Trumpovi v celonárodných médiách, a sťažoval sa na "lavínu" obvinení voči nominantovi republikánov v tlači. Ryan uviedol, že má "úplnú dôveru" vo volebný systém v krajine. Podobné vyjadrenie prišlo od Clintonovej volebného tímu. "V kampaniach sa má tvrdo bojovať a voľby majú byť ťažko vyhraté, no v americkom volebnom systéme je zásadné, že je slobodný, čestný a otvorený ľuďom," uviedol manažér jej kampane Robby Mook. Bývalý starosta New Yorku Rudy Giuliani, ktorý radí v kampani Trumpovi, v nedeľu pre televíziu CNN vyhlásil, že demokrati sa častejšie dopúšťajú volebných podvodov než republikáni. Giuliani obvinil demokratov, že odmietajú aktualizovať svoje registračné zoznamy voličov, čo môže niekomu umožňovať hlasovať za zosnulých.


Babišovo ANO bude takmer mesiac rokovať o vláde iba s ČSSD

Rokujeme o menšinovej koaličnej vláde ANO s ČSSD a podporou KSČM. Teraz rokujeme exkluzívne s ČSSD a čakáme na rozhodnutie ich zjazdu, povedal Babiš.

PRAHA. Hnutie ANO českého premiéra v demisii Andreja Babiša bude až do 10. apríla rokovať o vláde exkluzívne len s Českou stranou sociálnodemokratickou (ČSSD). Po sérii rokovaní to vo štvrtok podľa spravodajskej televízie ČT24 uviedol šéf hnutia Andrej Babiš. "Rokujeme o menšinovej koaličnej vláde ANO s ČSSD a podporou KSČM. Teraz rokujeme exkluzívne s ČSSD a čakáme na rozhodnutie ich zjazdu, prípadne ich vnútrostranícke referendum," povedal Babiš. "Hnutie ANO dnes konečne jasne povedalo, aké vládne usporiadanie preferuje. Naši experti sú teraz pripravení intenzívne rokovať o podobe možnej koaličnej dohody. Naďalej ale platí, že ju budú musieť schváliť všetci členovia strany v referende," uviedol na Twitteri v reakcii na možnú vládnu spoluprácu s ANO predseda ČSSD Jiří Hamáček. Protiislamské hnutie Sloboda a priama demokracia (SPD) je pritom ochotné vstúpiť do vlády s ANO, prípadne kabinet podporiť pri hlasovaní o dôvere, uviedol šéf SPD Tomio Okamura. Možnosť podpory koalície ANO a ČSSD však Okamura vylúčil, pretože by v nej nevidel garanciu stabilnej politiky v záujme ČR. Podporu novej vláde už dopoludnia s výhradami vyslovila Komunistická strana Čiech a Moravy (KSČM). Naopak Občianska demokratická strana (ODS) spoluprácu s ANO a trestne stíhaným Babišom opäť odmietla.


Politici vzdali hold veteránom, oslavujú Deň D (fotogaléria)

Od vylodenia v Normandii uplynie 75 rokov.

Veteráni spoza Lamanšského prielivu, Atlantiku i ďalších krajín spomínajú na operáciu, ktorá dostala krycí názov Overlord. Vylodenie spojeneckých vojsk vo francúzskej Normandii sa považuje za jednu z prelomových udalostí druhej svetovej vojny. Vo štvrtok 6. júna uplynie 75 rokov od začatia najväčšej leteckej, výsadkovej a námornej operácie, ktorá sa navždy zapísala do vojnovej histórie. Znamenala otvorenie západného frontu a výrazne pomohla urýchliť porážku nacistického Nemecka sa preto často nazýva aj „Deň D“.


Berlín chce fond na ochranu dôležitých firiem, obáva sa Číny

Zákon, ktorý umožní vytvoriť fond, chce Nemecko schváliť do konca roka.

BERLÍN. Nemecko plánuje do konca tohto roka schváliť zákon o vytvorení štátneho fondu, ktorý by umožňoval chrániť nemecké spoločnosti pred neželaným prevzatím čínskymi a inými zahraničnými firmami. Uviedli to zdroje z nemeckej vlády. Nemecko tak výrazne mení svoj doterajší postoj, keď štát do firemného sektora nezvykol zasahovať. Nemecký minister hospodárstva Peter Altmaier navrhol vytvorenie fondu ešte vo februári ako súčasť širšej stratégie na ochranu citlivých sektorov. Ako uviedla agentúra Reuters, ktorá sa odvolala na tri vládne zdroje, vláda v súčasnosti pracuje na návrhu zákona tak, aby fond mohol začať pôsobiť už na budúci rok. Podľa dvoch zdrojov, ktoré si neželali byť menované, by investičný fond mohol pri kúpe podielov vo firmách s cieľom zabrániť neželanému prevzatiu spolupracovať so súkromným sektorom. Ako uviedol jeden zo zdrojov, štát by mohol najskôr podiel v podniku kúpiť sám a potom ho čo najrýchlejšie predať súkromným investorom, podľa druhého zdroja by však v niektorých prípadoch mohol fond už od začiatku spolupracovať so súkromnými investormi. Nemecko bolo dlhodobo tvrdým zástancom voľného trhu, situáciu ale zmenil nástup čínskych štátnych firiem a hrozby amerického prezidenta Donalda Trumpa, že jednostranne zavedie obchodné sankcie a zvýši dovozné clá. "V minulosti sa Nemecko nesnažilo o definovanie svojich národných záujmov. To sa však teraz mení," uviedol jeden zo zdrojov. "Vidíme, že už nemôžeme všetko nechať len na sile trhu," dodal. Nemeckú vládu podľa informovaných zdrojov zaktivizovalo najmä prevzatie výrobcu robotov Kuka čínskou spoločnosťou Midea v roku 2016. Do pozornosti sa dostal aj minuloročný pokus čínskej štátnej firmy SGCC kúpiť podiel v nemeckom prevádzkovateľovi rozvodnej siete 50Hertz Transmission. Keď sa Berlínu nepodarilo nájsť alternatívneho investora v Európe, do procesu vstúpila nemecká štátna banka KfW, aby Číňanom zabránila v prevzatí. Práve preto nemecká vláda teraz plánuje schváliť novú legislatívu s cieľom vytvoriť do konca roka investičný fond, aby mohol byť už v roku 2020 k dispozícii. "Ideálnym riešením by bolo, keby štát pri akvizíciách spolupracoval so súkromnými investormi," povedal jeden zo zdrojov. Dodal však, že Berlín nemá v pláne zasahovať do bežného chodu podnikov. Štátny fond by mohla spravovať napríklad banka KfW. Druhou možnosťou je, že na tento účel vznikne úplne nová inštitúcia, dodal druhý zdroj. Zástupcovia nemeckého priemyslu však fondu až tak veľmi naklonení nie sú. Združenie nemeckého priemyslu (BDI) síce víta plány vlády riešiť tlak čínskej konkurencie, podporovať významné podniky a reformovať zákony v oblasti hospodárskej súťaže, plány na vytvorenie investičného fondu ale kritizuje. Podľa šéfa BDI Joachima Langa by sa nové nástroje štátu nemali používať na blokovanie akvizícií, ale mali by slúžiť na podporu projektov v oblasti nových technológií. Ministerstvo hospodárstva však ubezpečuje, že fond bude do akvizícií vstupovať "len v mimoriadnych prípadoch" a podiely vo firmách bude nakupovať na obmedzené obdobie. Ako povedal hovorca ministerstva, pôjde najmä o ochranu citlivej infraštruktúry, pri ktorej by nemecká vláda považovala vstup neeurópskeho investora za ohrozenie národných záujmov. Vzhľadom na priemyselnú stratégiu na najbližšie desaťročie, ktorú vo februári predstavil Peter Altmaier, mohlo by ísť o oblasti, ako je produkcia ocele a hliníka, chemikálií, ďalej strojárstvo, automobilový sektor, optika a zdravotnícke zariadenia, zelené technológie, zbrojárstvo, letecký sektor a 3D tlač. Čo sa týka samotných firiem, ktorých prežitie Altmaier označil za kľúčové pre nemeckú ekonomiku, išlo by napríklad o Deutsche Bank, Thyssenkrupp, Siemens a veľké nemecké automobilky.


Centrálna banka nezmení kľúčové úroky do konca tohto roka

ECB čelí rastúcemu tlaku investorov a ekonómov pre nový balík stimulov na podporu ekonomiky eurozóny.

VILNIUS. Európska centrálna banka (ECB) vo štvrtok podľa očakávania kľúčové úrokové sadzby nezmenila. Strážcovia európskej meny však čelia rastúcemu tlaku zo strany investorov a ekonómov, aby signalizovali nový balík stimulov na podporu spomaľujúcej ekonomiky eurozóny. Obchodné napätie a obavy z globálnej recesie tento týždeň spôsobili, že trhy s nádejou vyčkávajú, či prezident ECB Mario Draghi vyšle signál o finančnej podpore pred koncom svojho mandátu v októbri 2019. Rada guvernérov na svojom štvrtkovom zasadnutí v litovskom Vilniuse ponechala kľúčový úrok na rekordnom minime 0 %. Sadzba pre jednodňové refinančné operácie zostáva na úrovni 0,25 % a depozitná sadzba na úrovni -0,40 %. Rada už po predchádzajúcich zasadaniach uviedla, že kľúčové úroky ECB zostanú na súčasnej úrovni minimálne do konca roka 2019, a v každom prípade dovtedy, kým sa tempo rastu spotrebiteľských cien natrvalo nepriblíži k inflačnému cieľu ECB, teda tesne k hranici 2 %. Politickí činitelia ECB sa tento týždeň stretli vo Vilniuse v Litve, aby preskúmali aktualizované prognózy a očakávania inflácie. Investori teraz vyčkávajú na tlačovú konferenciu šéfa banky Draghiho. ECB v marci ohlásila lacné dlhodobé úvery pre komerčné banky. Séria operácií v rámci programu TLTRO-III by mala trvať od septembra 2019 do marca 2021. V rámci programu bude ECB poskytovať bankám dvojročné úvery, ktoré majú zachovať priaznivé úverové podmienky v eurozóne. Tieto úvery by mali v podstate prispieť k tomu, aby banky eurozóny požičali viac peňazí reálnej ekonomike. Draghi v apríli povedal, že predstavitelia ECB pri stanovení podmienok pre TLTRO preskúmajú, ako funguje menová politika.


V prípade brexitu bez dohody Británia akceptuje niektoré pravidlá Únie

Británia bude uznávať štandardy únie v oblasti liekov.

LONDÝN. Veľká Británia bude jednostranne akceptovať niektoré pravidlá Európskej únie s cieľom udržať stabilitu, ak krajina z bloku odíde bez dohody. Konštatuje to dokument, ktorý britská vláda zverejnila vo štvrtok. Dokument dodáva, že "ľudia a firmy by sa nemali znepokojovať" týmto plánovaním. Britská vláda tvrdí, že stále verí v dosiahnutie dohody pred brexitom 29. marca budúceho roka, ale pripravuje sa na všetky výsledky. Podľa dokumentu firmám z EÚ podnikajúcim v oblasti finančných služieb Británia umožní prístup na svoj trh na obdobie do troch rokov, hoci sa dohoda o takýchto službách s EÚ nedosiahne. Británia bude uznávať štandardy únie v oblasti liekov, čiže lieky z EÚ sa nebudú musieť opätovne testovať. Krajina bude pokračovať aj vo financovaní britských výskumných programov a akademických výmien, na ktoré sa v súčasnosti dávajú peniaze z EÚ. Dokument však dodáva, že pre tovary odchádzajúce do EÚ a prichádzajúce z únie "sa bude vyžadovať dovozná deklarácia a akékoľvek clá sa budú musieť platiť". Britskí farmári nebudú môcť exportovať svoje organické produkty do EÚ, kým blok neschváli štandardy Veľkej Británie, pričom tento proces sa môže začať až po brexite a potrvá deväť mesiacov. Vláda priznáva aj to, že pre milióny Britov môže zdražieť aj nakupovanie cez internet.


STĹPČEK MÁRIUSA KOPCSAYAKeď Žitňanská rozčúli Danka

Mnohé kroky ministerky Žitňanskej možno chváliť, no na politickom pozadí Ficovej vlády vyznievajú ako kozmetické úpravy.

Medzi dvoma mlynskými kameňmi. Nič asi nevystihuje lepšie pozíciu ministerky spravodlivosti Žitňanskej. Pre kritikov Ficovej vlády ostane tak či onak političkou, ktorá prezliekla kabát a, čo je v ich očiach ešte horšie, nominantkou Mosta, ktorý „zradil“ a dal sa do spolku so Smerom. Na druhej strane je Žitňanská konfrontovaná s kritikou aj vo vnútri koalície, najmä od SNS sa jej ušlo už viackrát. Napríklad Danka rozčúlil jej postoj k výberu a menovaniu ústavných sudcov až takto: „Skôr než dá reakciu novinárom, si mala veci naštudovať, nestrieľať pri schodoch, ako strieľala o listovom tajomstve.“ Počas pôsobenia vo funkcii Lucia Žitňanská presadila viacero pozitívnych zmien od protischránkového zákona až po nové pravidlá osobných bankrotov či exekúcií. Z vecného hľadiska možno mnohé jej kroky chváliť, no na politickom pozadí Ficovej vlády vyznievajú ako kozmetické úpravy na budove v dezolátnom stave. Koalícia, ktorej sa Žitňanská upísala, skrátka polarizuje spoločnosť až priveľmi na to, aby sa dalo medzi mlynskými kameňmi prekľučkovať.


Dotácie od štátu hybridy nedostanú

V novele zákona sa navrhuje podpora iba pre hybridy typu plug-in.

BRATISLAVA. Novela zákona o poskytovaní dotácií v pôsobnosti Ministerstva hospodárstva (MH), ktorú vo štvrtok (20. 6.) posunul parlament do druhého čítania, umožní podporiť predaj automobilov na stlačený a skvapalnený plyn, elektromobilov, automobilov s vodíkovými článkami či s kombinovaným pohonom. Klasické hybridné pohony bez možnosti dobíjania batérií z externého zdroja však podporu nedostanú, potvrdilo ministerstvo hospodárstva. "V novele zákona sa navrhuje podpora iba pre hybridy typu plug-in (PHEV)," uviedol hovorca ministerstva Maroš Stano. Záujemcovia o tento typ automobilov s rekuperáciou energie a so zabudovaným elektromotorom tak budú musieť zaplatiť plnú cenu, alebo sa preorientovať na drahšie plug-in hybridné automobily s možnosťou externého dobíjania batérií. Generálny sekretár Zväzu automobilového priemyslu Ján Pribula považuje vyradenie klasických hybridných pohonov z možnosti pridelenia štátnej podpory za správne. "Z pohľadu emisií produkovaných priamo vozidlom je zásadný rozdiel, pokiaľ vozidlo dobije batérie využívané na elektrický pohon z externého zdroja alebo iba prevádzkou motora inštalovaného vo vozidle," povedal Pribula. Obe technológie využívajú všetky možnosti rekuperácie energie na dobíjanie, no rozdiel je, ako sa dobije batéria na plnú kapacitu v prípade, že sa nedobila za jazdy rekuperáciou energie. "Podpora má byť orientovaná na nízkoemisné vozidlá a z tohto pohľadu sú plug-in hybridy preferované," dodal Pribula. Podľa riaditeľa Slovenskej asociácie pre elektromobilitu (SEVA) Patrika Križanského klasický hybrid nie je elektromobil, ale je to auto so spaľovacím motorom, ktoré batériu používa iba na zlepšenie spotreby a batériu nabíja motor. "To znamená, že podporou hybridov by sa stratil zmysel celého zákona," uviedol Križanský. Pokiaľ bude zákon v nezmenenej forme schválený, umožní ministerstvu vypísať výzvy na dotácie nákup automobilov s vymedzeným druhom pohonu. Účinnosť zákona navrhlo MH na 15. októbra tak, aby mohlo ešte v roku 2019 vyhlásiť výzvu na predkladanie žiadostí. Príspevok bude možné získať na nové vozidlá s pohonom na stlačený zemný plyn, skvapalnený zemný plyn alebo skvapalnený ropný plyn, ktoré môžu mať zároveň aj nádrž na iné palivo. Podporu dostanú aj vozidlá s motorom, ktorý využíva palivo s obsahom najmenej 15 % biozložky, autá s elektromotorom a s možnosťou dobíjania batérií z externého zdroja a vozidlá s vodíkovými palivovými článkami. Dotáciu až do výšky 35 % z celkovej ceny auta môže ministerstvo udeliť súkromným osobám, podnikateľom, firmám, obciam, vyšším územným celkom (VÚC) a ich organizáciám. Podľa Pribulu je dôležitá aj možnosť dotovania vozidiel na skvapalnený či stlačený plyn. "Je to jedna z uhlíkovo neutrálnych, respektíve nízkoemisných technológií pre alternatívny pohon predovšetkým v ťažkej nákladnej a osobnej doprave, ktorá sa v súčasnosti javí ako veľmi dôležitá cesta, akou znižovať emisie z dopravy," povedal. Pre tento druh predovšetkým diaľkovej dopravy v súčasnosti podľa Pribulu ešte neexistuje veľa efektívnych riešení, ako zabezpečiť ciele redukcie emisií v súlade s legislatívou EÚ. "Zaradenie technológie na plyn medzi tie, ktoré je možné podporiť, hodnotíme kladne, no ako bude vyzerať konkrétna dotačná schéma, či bude podporovať túto alternatívu a kedy, na to si treba ešte počkať," dodal generálny sekretár. Samotný zákon však neznamená automatickú podporu nákupu vozidiel s alternatívnym pohonom. Križanský očakáva, že ministerstvo hospodárstva by mohlo vyhlásiť konkrétnu výzvu na dotovanie nákupu elektromobilov ešte v tomto roku. "Podľa našich informácií má prísť výzva zo strany MH SR niekedy v treťom až štvrtom štvrťroku 2019," dodal Križanský.


Nemecká AfD chystá veľkú demonštráciu. Polícia sa obáva neonacistov

Predstavitelia strany tvrdia, že si neprajú účasť neonacistov, dodávajú však, že tí asi aj tak prídu.

BERLÍN. Nemecká nacionalistická strana Alternatíva pre Nemecko (AfD), často spájaná s neonacistickou scénou, chystá na nedeľu poobede veľkú demonštráciu v Berlíne. Očakáva na nej okolo 10-tisíc účastníkov a hoci predstavitelia strany tvrdia, že si neprajú účasť neonacistov, jedným dychom dodávajú, že tí asi aj tak prídu. "Dá sa očakávať, že jedna alebo dve osoby na demonštráciu prepašujú aj zakázané zástavy. Nemyslím si, že by sme tomu vedeli úplne zabrániť," vyhlásil v stredu podpredseda AfD Georg Pazderski, ktorý je zároveň šéfom jej berlínskej organizácie. Proti demonštrácii AfD, ktorá chce tradične protestovať proti prisťahovalcom, kancelárke Angele Merkelovej a Európskej únii, sa v nemeckej metropole chystá až 13 protidemonštrácií. Jednu z nich organizujú aj majitelia berlínskych techno-klubov, ktorí plánujú pozdĺž trasy pochodu rozostaviť aparatúru a prehlušiť sprievod hlasnou elektronickou hudbou.Niektoré nemecké médiá predpovedajú, že údaje o avizovanej účasti 10-tisíc ľudí na pochode AfD sú prehnané. To pripúšťajú aj niektorí členovia strany, podľa ktorých ale nižšie čísla účasti na ich podujatiach neznamenajú jej znižujúcu sa podporu, ale skôr to, že niektorí jej priaznivci sa k strane boja verejne prihlásiť. "Táto krajina má problém s občianskou statočnosťou," sťažuje sa v tejto súvislosti člen vedenia AfD Guido Reil. AfD získala v parlamentných voľbách, ktoré sa konali v septembri minulého roka 12,6 percenta hlasov a stala sa tretím najsilnejším politickým subjektom v krajine. Jej preferencie zostávajú podľa prieskumov už od volieb zhruba rovnaké.Strana sa zviditeľnila najmä protestmi proti prisťahovalcom a ostrou kritikou ústretového prístupu kancelárky Merkelovej voči utečencom.Bývalá predsedníčka strany Frauke Petryová, ktorá pritom patrila ešte skôr k umiernenejšiemu krídlu AfD, v roku 2016 vyhlásila, že Nemci by mali migrantov, ktorí sa pokúšajú do krajiny preniknúť, strieľať na hraniciach. Podpredsedníčka strany Beatrix von Storchová k tomu neskôr doplnila, že treba na hraniciach strieľať aj ženy a deti. Po tom, čo tieto poznámky vyvolali v spoločnosti pohoršenie, sa poopravila s tým, že deti by strieľať nemali, ale ženy áno.


Trumpovho bývalého volebného manažéra obvinili zo sprisahania

Prípad súvisí s vyšetrovaním údajných ruských zásahov do prezidentských volieb.

WASHINGTON. Bývalého šéfa volebnej kampane súčasného amerického prezidenta Donalda Trumpa a jeho bývalého obchodného partnera obvinili v súvislosti s vyšetrovaním údajného zasahovania Ruska do americkej predvolebnej kampane v dvanástich bodoch vrátane sprisahania proti Spojeným štátom. Paula Manaforta, známeho politického stratéga, ktorý pred Trumpom slúžil aj proruskému prezidentovi Ukrajiny Viktorovi Janukovyčovi, a jeho obchodného partnera Ricka Gatesa, obvinili americkí vyšetrovatelia okrem sprisahania proti USA napríklad aj z poskytovania falošných výpovedí, prania špinavých peňazí a ďalších ekonomických zločinov, ako aj z toho, že sa nezaregistrovali ako zahraniční agenti. Manafort aj Gates sa už dobrovoľne vydali do rúk polície. Ani jeden z nich zatiaľ situáciu verejne nekomentoval. Manafort bol ešte donedávna jedným z najbližších Trumpových spolupracovníkov. Trump reagoval na obvinenie bývalého šéfa svojej kampane viacerými plamenistými príspevkami na Twitteri. "Prepáčte, ale toto bolo veľa rokov dozadu, ešte predtým, ako bol Paul Manafort súčasťou Trumpovej kampane," napísal Trump o činoch, ktorých sa mal Manafort podľa vyšetrovateľov dopustiť. "Prečo sa nezaujímajú o Nečestnú Hillary a demokratov?" spýtal sa americký prezident. "A okrem toho - neexistovalo ŽIADNE SPIKNUTIE!" napísal Trump v ďalšom príspevku na Twitteri. Reagoval ním na informácie o údajných tajných dohodách medzi Trumpovým tímom a Moskvou, ktorá mala pracovať na Trumpovom víťazstve. Agentúra AP vyvracia Trumpove tvrdenie, že obvinenia Manaforta sa týkajú záležitostí z dávnejšej minulosti. V súvislosti s obvineniami z prania špinavých peňazí vyšetrovatelia napríklad píšu, že prebiehalo "prinajmejšom do roku 2016". CNN s odvolaním sa na svoje zdroje oboznámené s prípadom upresnila, že Manafort bol v utajenom režime obvinený v piatok. Bývalý spolupracovník Trumpovho volebného tímu George Papadopoulos sa priznal, že klamal federálnym agentom pracujúcim pre špeciálneho vyšetrovateľa Roberta Muellera, ktorý vedie vyšetrovanie v kauze možného prepojenia medzi Trumpovým štábom a Ruskom, informovala agentúra AP. Papadopoulos sa 5. októbra priznal, že klamal agentom Federálneho úradu pre vyšetrovanie (FBI) v súvislosti so svojimi interakciami s "cudzincami", o ktorých predpokladal, že mali kontakty na vysokopostavených predstaviteľov ruskej vlády. Detaily Papadopoulosovej výpovede vyšli na verejnosť v pondelok. Papadopoulos je prvou osobou čeliacou kriminálnym obvineniam, v ktorých sa citujú výpovede o komunikácii medzi Trumpovými predvolebnými spolupracovníkmi a ruskými prostredníkmi počas americkej prezidentskej kampane v roku 2016. V rámci Trumpovho volebného štábu bol Papadopoulos členom jeho zahraničnopolitického oddelenia. Prezidentovi spolupracovníci podľa AP uviedli, že v rámci tímu mal iba malý podiel zodpovednosti a s Trumpom nebol v kontakte. Biely dom poprel, že by obvinenia s Trumpom nejako významnejšie súviseli. Hovorkyňa Bieleho domu Sarah Huckabee Sandersová vyhlásila, že väčšina obvinení sa vzťahuje k veciam, ktoré sa udiali dávno predtým, ako bol Manafort v roku 2016 šéfom Trumpovej kampane. Biely dom ani samotný Trump s týmito obvineniami podľa Huckabee Sandersovej nemajú nič spoločné. Zato kampaň Trumpovej protikandidátky Hillary Clintonovej "má s nimi spoločné všetko", vyhlásila hovorkyňa bez bližšieho vysvetlenia. Huckabee Sandersová odmietla bližšie komentovať aj vyhlásenie zahraničnopolitického poradcu Trumpovej kampane Georgea Papadopoulosa, ktorý sa podľa vyšetrovateľov priznal, že klamal o svojich stykoch s "cudzími štátnymi príslušníkmi" údajne napojenými na vysoké vládne kruhy v Rusku. Podľa hovorkyne Bieleho domu bol Papadopoulos "iba dobrovoľník".


Nemecký portál žaluje Google a žiada odškodné pol miliardy eur

Portál Idealo obviňuje americkú spoločnosť zo zneužívania trhovej sily.

BERLÍN. Nemecký portál porovnávajúci ceny Idealo v piatok podal na berlínskom krajinskom súde žalobu, v ktorej obviňuje internetový gigant Google z nečestných obchodných praktík a žiada odškodné zhruba 500 miliónov eur. Idealo, ktorý patrí mediálnemu koncernu Axel Springer, mu vytýka, že zneužíva svoje vedúce postavenie vo vyhľadávaní. Google sa k obvineniu nevyjadril, keďže žalobu ešte oficiálne nedostal. Žaloba je v podstate priamym dôsledkom dlhoročných procesov Európskej komisie v súvislosti s vyhľadávaním obchodov. Brusel prišiel k záveru, že Google zneužíva svoju trhovú pozíciu a uprednostňuje vlastné ponuky na úkor konkurentov. Preto mu bola v roku 2017 uložená pokuta takmer 2,4 miliardy eur a komisárka pre hospodársku súťaž Margrethe Vestagerová upozornila, že dotknuté firmy môžu na národných súdoch žiadať odškodné. Google v niekoľkých krokoch upravil umiestňovanie ponúk produktových portálov. Naposledy sa zmenilo okrem iného to, že používatelia si môžu pri vyhľadávaní vyžiadať linky k portálom porovnávajúcim ceny namiesto k predajcom daného tovaru. Vestagerová to označila za "pozitívny vývoj", no zároveň zdôraznila, že EK bude aj naďalej sledovať trh. Podľa portálu Idealo sú však zmeny nedostatočné. "Google aj naďalej ponúka svoju službu na prvom mieste výsledkov vyhľadávania, a tak získava neoprávnenú výhodu," vysvetľuje spoločnosť vo svojej žalobe. Podľa nej tak zneužívanie trhovej pozície Google pretrváva.


Čaputová navštívila Prahu, stretla sa so Schwarzenbergom

Čaputová prišla do Prahy súkromne na koncert Boba Dylana.

PRAHA. Budúca slovenská prezidentka Zuzana Čaputová navštívila dva týždne po svojom víťazstve v prezidentských voľbách súkromne Prahu. V utorok večerala s poslancom TOP 09 a bývalým českým ministrom zahraničných vecí Karlom Schwarzenbergom, ktorý ju podporil v kampani, a zišla sa napríklad aj s riaditeľom Knižnice Václava Havla Michaelom Žantovským. "Zuzana Čaputová prišla do Prahy súkromne na koncert Boba Dylana, čestný predseda TOP 09 Karel Schwarzenberg ju spoločne s niekoľkými priateľmi pred koncertom pozval na večeru," uviedol pre spravodajský server iDNES.cz zástupca hovorkyne TOP 09 Miroslav Hlaváč. Čaputová nahradí Andreja Kisku v polovici júna. Jej prvá zahraničná cesta v čele štátu povedie podľa tradície do Českej republiky. V Prahe sa stretne s prezidentom Milošom Zemanom, ktorý pred druhým kolom slovenských prezidentských volieb podporil jej súpera, podpredsedu Európskej komisie Maroša Šefčoviča. Na záver svojho mandátu pôjde do Českej republiky aj Kiska, pripomína iDNES.cz.


Danko dal vykázať Matoviča z rokovacej sály. Použil fotografiu a útočil na Bugára

Matovič v rokovacej sále viackrát ukázal fotografiu.

BRATISLAVA. Predseda parlamentu Andrej Danko dal vykázať z rokovacej sály poslanca Igora Matoviča (OĽANO). Matovič v rokovacej sále viackrát ukázal fotografiu zavraždených Jána Kuciaka a Martiny Kušnírovej. Danko ho viackrát upozornil, že porušuje rokovací poriadok, keď používa vizuálnu pomôcku v pléne. Parlament začiatkom decembra 2016 schválil novelu zákona o rokovacom poriadku, ktorú inicioval predseda parlamentu Danko. Prešiel napríklad v zákone presne stanovený maximálny rečnícky čas poslancov. Podľa novelizovaného zákona platí zákaz používania transparentov či vyhotovovania videí na mobilný telefón. Predseda parlamentu porušil zákon, keď mi ako poslancovi bráni v slobodnom výkone môjho mandátu, ktorý mi vo voľbách dali moji voliči, reaguje v stanovisku Igor Matovič (OĽANO) na to, že ho dal predseda NR SR Andrej Danko vykázať z rokovacej sály. "Uvedomujem si, že pán predseda je už ´terazky kapitán´ a podľa jeho ministra obrany je rozkaz viac ako zákon. Napriek tomu som presvedčený, že zákon by mal platiť pre všetkých rovnako a na to, že predseda parlamentu neovláda zákon, by nemali doplácať ostatní poslanci," pokračoval. Podľa Matoviča zákon umožňuje vykázať poslanca len do skončenia rokovania v danom dni. "Presné znenie podľa § 32, odsek 2 je ´... predsedajúci vykáže poslanca z rokovacej sály až do skončenia rokovania v tom istom dni.´ Zároveň sa nedá vykázať poslanec, ktorý v sále nie je prítomný, čo som ja v čase vykázania nebol," dodal Matovič v stanovisku, ktoré agentúre SITA poskytol hovorca hnutia Obyčajní ľudia a nezávislé osobnosti Matúš Bystriansky. Poslanec NR SR za SaS Jozef Rajtár vyzval občanov, aby aj v piatok prišli na protesty vyjadriť svoj postoj k súčasnej vláde. Rajtár bol posledný, ktorý v piatok v parlamente vystúpil v rozprave k Programovému vyhláseniu vlády SR. V rozprave nevystúpil žiadny z koaličných poslancov. Rajtár sa v pléne pýtal, kto bude riadiť novú vládu, či to bude nový premiér Peter Pellegrini alebo predseda strany Smer Robert Fico. Pýtal sa, prečo "po najlepšom ministrovi vnútra Robertovi Kaliňákovi" nastupuje do jeho funkcie krízový manažér Tomáš Drucker. "Je na ministerstve vnútra kríza? Ak je tam, prosím, popíšte ju, v čom spočíva," adresoval otázku vláde, ktorá zatiaľ nedostala dôveru Národnej rady SR. "Ani táto staronová vláda s drobnou obmenou moju dôveru nemá. Som zvedavý, ako sa s týmto stavom vysporiada, keďže ľudia hovoria, že ich podporu táto vláda nemá. Budem sledovať každý krok tejto vlády. Myslím si, že nebude mať v tomto zložení príliš dlhé trvanie," uzavrel svoje vystúpenie Rajtár. Počas jeho vystúpenia sedel Pellegrini v sále, prítomná bola aj väčšina ministrov. Poslanci vystúpením Rajtára ukončili prvý deň rokovania 30. schôdze.Do rozpravy sa písomne prihlásilo 39 poslancov z opozície. Podľa rokovacieho poriadku môže vystúpenie písomne prihlásených poslancov trvať maximálne 20 minút. Ak poslanec vystúpi za celý poslanecký klub strany, má právo vystupovať 30 minút. Po vystúpeniach písomne prihlásených zákonodarcov sa môžu prihlásiť ďalší poslanci ústne.Schôdza bude pokračovať v pondelok o 9:00. Ako prvá v pondelok vystúpi v rozprave poslankyňa za OĽaNO Veronika Remišová. Po vystúpeniach všetkých prihlásených poslancov by mali hlasovať o programovom vyhlásení a o vyslovení dôvery novej vláde Petra Pellegriniho.


Lajčák ešte má šancu. Pozrite si favoritov na šéfa OSN

Najväčšie šance má portugalský expremiér António Guterres. Nie je však Východoeurópan a nie je ani žena.

NEW YORK, BRATISLAVA. Voľba šéfa OSN speje ku koncu. Už v pondelok sa uskutoční piate tajné hlasovanie v Bezpečnostnej rade OSN, ktoré by malo definitívne napovedať, kto má na zisk postu najväčšie šance. V hre je stále aj slovenský minister zahraničia Miroslav Lajčák, ktorý v minulej voľbe skončil prekvapivo druhý. Pätnásť členov výkonného orgánu OSN dostane v pondelok hárky s menami deviatich kandidátov, pričom každému z nich buď vyjadria podporu, nepodporu alebo „žiadny názor“. Hlasovanie je tajné, nezáväzné a len orientačné. Ostrá voľba nového generálneho tajomníka by sa mala uskutočniť už v októbri. Pozrite si hlavných favoritov, ale aj outsiderov súčasnej voľby. Skúsený slovenský diplomat bol na začiatku podľa väčšiny médií outsiderom. Aj preto jeho druhé miesto v augustovej voľbe – hneď za hlavným favoritom Antóniom Guterresom – mnohých prekvapilo. Patrí do skupiny kandidátov, ktorí spĺňajú jedno z hlavných kritérií terajšej voľby – je z východnej Európy. Žiaden z ôsmich predošlých členov nebol z tohto regiónu a takzvaná východoeurópska skupina má teraz na tento post nárok. Lajčákovi mohol pomôcť aj fakt, že Slovensko dnes predsedá Európskej rade, fakticky je jej hlavnou tvárou. „Počas predsedníctva sa angažoval v množstve citlivých otázok vrátane Turecka, Ukrajiny alebo západného Balkánu,“ napísal pred vyše mesiacom pre Huffington Post bývalý americký poslanec Ron Klink. Lajčák však nie je jediný „východoeurópsky“ kandidát. Stále nepanuje ani zhoda v tom, že nový šéf OSN musí byť z tohto regiónu. Predovšetkým Američania sú údajne proti. Ak by Spojené štáty ustúpili Rusku a kritérium regiónu zohľadnili, Lajčák bude o funkciu bojovať s ďalšími štyrmi kandidátmi – srbským exministrom zahraničia Vukom Jeremičom, šéfkou UNESCO Irinou Bokovovou z Bulharska a macedónskym diplomatom Sgrjanom Kerimom. Do hry ešte môže vstúpiť bulharská eurokomisárka Kristalina Georgijevová. Lajčákove šance sa nedajú odhadnúť aj preto, že nie je jasné, ako doteraz hlasovali piati stáli členovia Bezpečnostnej rady. Pri voľbe majú pritom právo veta a fakticky tak rozhodnú o novom šéfom OSN práve oni. „Rusi si udržujú množstvo kandidátov,“ povedal pre Politico nemenovaný diplomat. „Môžeme si byť absolútne istí, že Moskva nebude mať absolútne žiadne výčitky, keď sa medzi sebou začnú vzájomne vyraďovať.“ Zatiaľ čo Lajčák splňa jedno z dvoch hlavných kritérií súčasnej voľby, Portugalčan formálne nespĺňa ani jedno. Nie je z východnej Európy a nie je ani ženou. Kým pre Rusko je dôležité najmä prvé kritériu, prvú ženskú šéfku OSN v histórii organizácie presadzujú najmä Spojené štáty. „Nemôžem zmeniť, kto som,“ povedal nedávno Guterres na túto tému. Guterres napriek tomu všetky doterajšie voľby vyhral. V tej prvej dokonca nedostal ani jeden negatívny hlas. Bývalý portugalský premiér António Guterres má stále najväčšie šance nahradiť vo funkcii Kórejčana Pan Ki-muna. Ako vysoký komisár OSN pre utečencov dávno pred vypuknutím utečeneckej krízy v Európe upozorňoval, že v tureckých táboroch žijú v strašných podmienkach. Podľa viacerých diplomatov už jeho víťazstvo môžu zastaviť len Rusi. Nikto však nevie, ako doteraz hlasovali. Jasnejšie by to malo byť v októbri. Päť z pätnástich hlasovacích hárkov bude zafarbených načerveno. Dostanú ich stáli členovia BR OSN, okrem USA a Ruska ešte Briti, Číňania a Francúzi. Ak meno ktoréhokoľvek kandidáta ocitne na červenom hárku s označením „proti“, z hry takmer vypadne. Nemusí to však tak byť nutne. Kofi Annan v minulosti dostal červenú kartu od Francúzov, napokon však post získal. Francúzsko výmenou dostalo šéfa Oddelenia OSN pre mierové operácie, ktoré ich človek vedie dodnes. Na tento post si teraz údajne brúsia zuby Číňania. Sú ženy a sú z východnej Európy. No nielen to. Bokovová ako šéfka fondu UNESCO je jednou z najvyššie postavených diplomatov sveta. Pochádza z Bulharska, krajiny, ktorá má historicky, kultúrne aj jazykovo k Rusku najbližšie spomedzi všetkých členských štátov Únie. Médiá ju však označujú za najprozápadnejšiu kandidátku spomedzi všetkých východoeurópskych uchádzačov. Rusko by však údajne s jej víťazstvom súhlasilo. „Je to najsilnejší kandidát východoeurópskej skupiny,“ napísala o nej nedávno Armine Sahakyanová, komentátorka ukrajinského Kyiv Post. Georgijevová síce do boja ešte formálne nevstúpila, stále to však teoreticky môže urobiť. Má však minimálne jeden hendikep – nikdy nepôsobila ako diplomatka. Dvaja bulharskí kandidáti by navyše v situácii, keď je Bokovová jednou z hlavných favoritiek, bolo predsa len priveľa. Za „normálnych“ okolností by bol jedným z hlavných favoritov srbský exminister zahraničia Vuk Jeremič. Wall Street Journal minulý týždeň v článku s názvom Kto bude šéfovať OSN označil Jeremiča za najlepšieho kandidáta. Pomohol poraziť Slobodana Miloševiča a bol autorom historického ospravedlnenia za masakru bosnianskych Srbov v Srebrenici. Podľa Daily Telegraph by zase Jeremič „prevrátil naruby sklerotickú OSN“. Podpora jeho kandidatúry zo strany srbskej vlády však možno prišla príliš neskoro. Navyše, Jeremiča podľa nemenovaných diplomatov blokujú Spojené štáty. Najmä preto, že dlhodobo vystupuje proti nezávislosti Kosova.   Tento text ste mohli čítať vďaka tomu, že platíte za obsah. Vážime si to.


Novinári žiadajú pomoc pri evakuácii z juhozápadnej Sýrie

Novinári sa obávajú o svoj život, pokiaľ sa do oblasti prebojujú príslušníci provládnych zložiek.

DAMASK. Viacero novinárov a aktivistov pôsobiacich v juhozápadnej Sýrii požiadalo v stredu o pomoc pri evakuácii do Turecka alebo niekam inam. Obávajú sa totiž, že po príchode sýrskej armády padnú do rúk provládnych síl, píše agentúra AP. Krátko pred citovanou žiadosťou zverejnil vyhlásenie aj výbor na ochranu novinárov, podľa ktorého 70 sýrskych novinárov "uviazlo" na juhozápade krajiny, kde už tri týždne prebieha ofenzíva vládnych jednotiek. Aktivisti z opozičných médií povedali, že sa obávajú o svoj život, pokiaľ sa do oblasti prebojujú príslušníci provládnych zložiek. Niekoľkí ich kolegovia a pracovníci médií sú už podľa nich nezvestní, odkedy sa do predmestí metropoly Damask dostali začiatkom roka sýrske sily. Sýrske vládne jednotky podporované ruským vzdušnými silami začali v polovici júna s rozsiahlou pozemnou i leteckou ofenzívou voči povstalcom v provincii Dará, blízko hranice s Jordánskom. Mnoho novinárov preto uviazlo v susednej provincii Kunajtra neďaleko Izraelom okupovaných Golanských výšin. "Chceme byť evakuovaní z Kunajtry do Turecka alebo na iné miesto," povedal novinár Džalál Ahmad pôsobiaci v Kunajtre. V telefonickom rozhovore pre AP povedal, že dohoda sprostredkovaná Ruskom o evakuácii sýrskych povstalcov a ich rodín nezahŕňa pracovníkov médií a aktivistov. "O osude novinárov doposiaľ nikto nerokoval," povedal s tým, že mnoho z nich sa obáva smrti a mučenia, ktorému by boli vystavení v rukách sýrskej armády.


Na západe bude v nedeľu snežiť, na cestách sa môžu tvoriť snehové jazyky

Snehové jazyky môžu skomplikovať dopravu na cestách.

BRATISLAVA. Západ Slovenska zasiahne v nedeľu (21.1.) nad ránom sneženie, v dôsledku čoho sa môžu miestami vytvárať na cestách snehové jazyky. Varuje pred nimi Slovenský hydrometeorologický ústav (SHMÚ), ktorý vydal v tejto súvislosti výstrahu prvého, najnižšieho stupňa. Zhoršená situácia, ktorá predstavuje potenciálne riziko pre dopravu, bude od 04.00 h do 10.00 h. Výstraha platí pre celý Bratislavský, Trnavský, Nitriansky kraj a okresy Myjava a Nové Mesto nad Váhom v Trenčianskom kraji.


Čínsky ropný koncern Sinopec zvýšil polročný zisk o vyše 50 percent

Výsledok prekvapil aj samotnú spoločnosť.

PEKING. Čínsky ropný koncern Sinopec oznámil rast polročného zisku o vyše 50 percent. Prispela k tomu kombinácia vyšších cien ropy a zvýšeného dopytu po palivách. Podrobnosti k 2. štvrťroku firma neuviedla, podľa výpočtov agentúry Reuters však zisk za 2. kvartál bol najlepší za posledných päť rokov. Sinopec oznámil, že za 1. polrok dosiahol čistý zisk 41,6 miliardy jüanov (5,24 miliardy eur). Oproti rovnakému obdobiu predchádzajúceho roka to predstavuje rast o 53,6 percenta. Výsledok je tak lepší, než očakávala samotná spoločnosť. Tá koncom júla zverejnila prognózu, v rámci ktorej počítala s rastom zisku o 50 percent. Výsledky za 2. štvrťrok firma nezverejnila, výpočty agentúry Reuters, ktoré vychádzali z výsledkov Sinopecu za prvé tri mesiace roka, ale ukázali, že kvartálny zisk dosiahol 22,8 miliardy jüanov. To je najlepší štvrťročný výsledok od začiatku roka 2013. Tržby za šesť mesiacov dosiahli 1,3 bilióna jüanov. Medziročne to znamená rast o 11,5 percenta . Nahor ich potiahli ceny ropy a rast produkcie zemného plynu, čo umožnilo vykompenzovať mierny pokles produkcie ropy. Ani v prípade tržieb kvartálne výsledky firma neuviedla, podľa výpočtov agentúry Reuters však predstavovali 679 miliárd jüanov. Produkcia ropy v 1. polroku klesla medziročne o 1,6 percenta. Nižšiu ťažbu ropy však vykompenzovala produkcia zemného plynu, ktorá sa zvýšila o 5,3 percenta.


OSN odsúdila smrť 15 civilistov pri útoku dronu v Afganistane

Americký dron údajne cielil na členov extrémistickej organizácie Islamský štát.

KÁBUL. Misia OSN v Afganistane v piatok odsúdila zabitie najmenej 15 civilistov pri stredajšom útoku amerického bezpilotného lietadla vo východnej provincii Nangarhár. Dron údajne cielil na členov extrémistickej organizácie Islamský štát (IS), ale nálet si vyžiadal aj niekoľko civilných obetí, napísala agentúra DPA. Pomocná misia OSN v Afganistane (UNAMA) uviedla, že "odsudzuje zabitie najmenej 15 civilistov-mužov a zranenie najmenej 13 ďalších civilistov, vrátane aspoň jedného chlapca, pri útoku". Podľa UNAMA sa dedinčania zhromaždili na oslavu návratu kmeňového vodcu z púte hadždž v Saudskej Arábii a údajne spali v hosťovskom dome toho lídra, keď došlo k náletu. Pri útoku zomreli aj členovia Islamského štátu, dodala UNAMA v oznámení s odvolaním sa na nemenované zdroje. Spojené štáty priznali, že nálet podnikli, ale uviedli, že stále ešte preverujú všetky materiály súvisiace s incidentom. UNAMA vyzvala afganskú vládu a medzinárodné vojenské jednotky, aby podnikli nezávislé vyšetrovanie prípadu. Provincia Nangarhár je stredobodom aktivít Islamského štátu od roku 2015.


Hráči Trnavy dostali po prehrách pokuty. Fanúšikovia zaplatia iba euro

Trnavčania v lige prehrali štyrikrát za sebou a vypadli z pohára.

TRNAVA. Štyri ligové prehry futbalistov Spartaka Trnava v rade a vypadnutie zo Slovenského pohára - Slovnaft Cupu nezostalo bez odozvy u vedenia klubu. Tím dostal na základe nepresvedčivých výkonov pokutu vo výške posledných vybojovaných prémií, navyše do konca jesennej časti bude hrať bez ďalších odmien. Na pondelňajšom stretnutí vedenia s trénermi, hráčmi a realizačným tímom padli aj individuálne peňažné tresty a viacerí hráči boli podmienečne preradení do rezervného celku. Realizačný tím zatiaľ má dôveru funkcionárov, hoci po víkendovej prehre v Nitre 0:1 kleslo mužstvo na 8. miesto tabuľky Fortuna ligy. Na najbližší domáci zápas s Pohroním pozvali hráči a klub všetkých divákov na tribúny za symbolické jedno euro. "Všetci si uvedomujeme vážnosť situácie. Aj týmto sa chce klub a hráčska kabína ospravedlniť fanúšikom za nepresvedčivé výkony v poslednom období. Vážime si fanúšikov, ktorí nám stále veria a dúfame, že sa nám podarí naskočiť opäť na víťaznú vlnu a do konca jesene získame dostatok bodov, aby sme sa vrátili do najlepšej šestky. Musíme zvládnuť najbližší zápas s Pohroním a ukázať na ihrisku charakter. Potom budeme mať v reprezentačnej pauze viac času, aby sme mohli situáciu komplexne zanalyzovať," povedal pre webstránku Spartaka generálny manažér klubu Marián Černý. Brankár Dobrivoj Rusov za kabínu povedal: "Mrzí nás situácia, ktorá nastala a ospravedlňujeme sa fanúšikom za výkon proti Nitre. Prijímame podmienky, na ktorých sme sa s vedením klubu dohodli a chceme sa revanšovať priamo na ihrisku. Nemôžeme sľubovať, že budeme už iba vyhrávať, ale za všetkých môžem sľúbiť, že urobíme pre to všetko a budeme bojovať ako tím." Do prvého tímu Spartaka z dorastu preradili trojicu talentovaných hráčov. Sú nimi mládežnícky reprezentant Oliver Burian i duo Brazílčanov Saymon Cabral a Allecks Godinho.


Ako zistíte, že máte v hotelovej izbe ploštice

Bez ohľadu na osobnú hygienu a poriadkumilovnosť, ploštice si možno priniesť z dovolenky domov.

Na zaslúženej dovolenke sa plošticami nechcete zaoberať. Aj keď neprenášajú choroby, v lepšom prípade zanechajú „iba“ nepríjemné svrbivé uhryznutia. O niečo horší je scenár, keď sa zároveň budete ihneď musieť zbaviť všetkého vášho dovolenkového oblečenia a batožiny. A najhoršom v prípade vás po dovolenke čaká vyčerpávajúci súboj o vlastnú domácnosť. Bez ohľadu na osobnú hygienu a poriadkumilovnosť, ploštice si možno priniesť domov z dovolenky, služobnej cesty, ale aj z cesty vlakom či metrom. Ploštice môžu byť aj v kvalitných hoteloch. Malé tmavé parazity sa ukrývajú pod nábytkom alebo v tmavých rohoch hotelovej či hostelovej izby. Skôr, než začnete pátranie, mali by ste si ujasniť čo hľadáte. Existujú webové stránky a aplikácie, kam cestovatelia nahlasujú problematické hotely. Aj keby ste miesto svojej rezervácie objavili na mape, netreba hneď podľahnúť panike. Väčšina ľudí nedokáže plošticu rozlíšiť od iného hmyzu. Potvrdzuje to štúdia na dvoch tisícoch cestovateľov, ktorú zverejnil časopis American Entomologist. Obrys ploštice dokázalo popri inom hmyze rozlíšiť iba 35 percent obchodných cestujúcich a len 28 percent turistov. Napriek tomu viac než polovica opýtaných tvrdí, že ak by v hoteli našli plošticu, nemenili by len izbu, ale celý hotel. Izbu si prehliadnite hneď, ako do nej vkročíte, nevybaľujte sa a rozhodne si kufor neukladajte na posteľ. Batožinu uložte na tvrdý povrch alebo do kúpeľne. Zbystrite pozornosť, ak v izbe cítite zatuchnutý, horký až horkokyslý zápach. Väčšina ploštíc sa nachádza v okruhu 2,5 metra od lôžka. Ploštice sa cez deň ukrývajú, vychádzajú v noci, aby sa nepozorovane nakŕmili ľudskou krvou. Bez jedla dokážu prežiť až rok. Prehliadku izby treba začať matracom. Opatrne z postele odstráňte pokrývku a plachtu, preskúmajte švy a záhyby matraca, ale aj pružiny a rám postele. Dospelé ploštice sú veľké asi ako jablčná kôstka, v skorých štádiách vývoja ju voľným okom nevidieť. Mladé ploštice sa v priebehu dospievania niekoľkokrát zvliekajú, hľadajte ich pancieriky, ako aj vajíčka. Ploštice spoznáte aj podľa trusu. Ak nenájdete samotné ploštice, hľadajte malé tmavé (tmavohnedé alebo hnedočervené) bodky. Prejdite po nich vlhkou vreckovkou, handričkou alebo pijakom a pokiaľ sa rozpijú na červenohnedé krvavé škvrny, ide o ploštice. Okrem lôžka sa ploštice môžu vyskytovať: Ak objavíte ploštice, ihneď informujte recepciu a žiadajte o novú izbu, ktorá nie je v susedstve pôvodnej. Občas nemáte na celkom výber, prípadne sa vám nepodarí izbu poriadne preskúmať. Alebo ste si, aj napriek prehliadke, ráno objavili na pokožke viacero štípancov, ktoré pripomínajú uštipnutia od komára. Šancu na prenos ploštíc sa môžete pokúsiť znížiť jednoduchými opatreniami. Neberte si so sebou žiadne hotelové suveníry. Ak nocujete mimo domova, je dobré si so sebou vziať uzatvárateľnú plastovú tašku na použitú bielizeň. Ploštice priťahuje pach, ktorý po sebe človek zanecháva. Plastová taška môže pomôcť znížiť šancu, že si ploštice prinesiete domov. Domácnosť sa vám podarí uchrániť aj v prípade, že svoje šatstvo vyperiete ihneď po návrate domov. Ploštice by mala zabiť polhodina v sušičke. Kufor povysávajte zvonku aj zvnútra, vrecko vysávača vyhoďte do kontajnera. Batožinu pre istotu aspoň dočasne uložte do plastovej nádoby alebo igelitu. S handrou a horúcou vodou si vyčistite topánky.


Neoficiálne výsledky eurovolieb: Zvíťazila koalícia PS/Spolu pred Smerom a ĽSNS

Slovensko vyberalo svojich zástupcov do Európskeho parlamentu.

Voľby do europarlamentu 2019: všetky informácie nájdete tu>>> BRATISLAVA. Voľby do Európskeho parlamentu podľa predbežných výsledkov na základne informácií televízie Markíza, na ktorú sa odvolávajú aj niektoré strany, vyhrala koalícia strán Progresívne Slovensko a Spolu. Získala 20,7 percenta hlasov. Za ňou nasleduje strana Smer s 15,69 percentami a tretia je strana ĽSNS s 12,4 percentami. „My sme po ohlásení koalície oznámili, že náš cieľ je dvojciferný výsledok. Chceme ukázať, že ako koalícia sme relevantná politická sila, ktorá sa môže uchádzať o víťazstvo v ďalších parlamentných voľbách,“ povedal počas volebnej noci predseda Spolu Miroslav Beblavý. Štvrtou je strana KDH s 9,67 percentami, ďalej nasleduje SaS s 9,6 percentami. OĽaNO získalo 5,24 percenta, SMK 4,96 percenta a SNS 4,08 percenta. V predchádzajúcich voľbách v roku 2014 vyhral Smer, ktorý získal 24,09 percent a štyri kreslá. Za ním nasledovalo KDH s 13,21 percentami a dvoma kreslami a SDKÚ s 7,75 percentami a dvoma kreslami. Ostatné strany OĽaNO, SaS, SMK, Most-Híd a koalícia NOVA-KDS-OKS mali po jednom kresle. Viacerí členovia volebných komisií po celom Slovensku upozorňovali na nízku účasť. Iní zase hovorili, že je aspoň vyššia než po minunlé voby. Napríklad volebnú účasť piešťanského okresu podľa poznatkov z okrskov odhadovali zhruba o tri až päť percent vyššiu ako v predchádzajúcich eurovoľbách. Primátor Trnavy Peter Bročka na facebooku informoval, že volebná účasť sa v meste krátko pred koncom hlasovania pohybovala na úrovni 26 percent.Voličská účasť pred piatimi rokmi bola 13,05 percenta a šlo o najnižšiu účasť v celej Európskej únii rovnako, ako v eurovoľbách 2009 a 2004. Tentoraz by mohla účasť vo voľbách prekročiť 20 percent. Polícia v súvislosti s eurovoľbami nezaznamenala žiadne vážne narušenie verejného poriadku. „Počas dnešného dňa sme prijali viacero podnetov, ktoré sa týkajú predovšetkým správania občanov vo volebných miestnostiach a podobne,“ zhodnotila v soboru večer hovorkyňa Prezídia Policajného zboru Denisa Baloghová. Volebná komisia ale prijala viacero podnetov týkajúcich sa údajného porušenia moratória na internete. Predseda komisie Eduard Bárány dodal, že podľa jeho názoru by občan nemal disponovať dôkazom, ako hlasoval. Volič by podľa neho napríklad nemal zverejňovať fotografiu upraveného hlasovacieho lístka.


Nemecký mladík autom usmrtil ženu, bol odsúdený za vraždu

Smrteľnú nehodu spôsobil pri úteku pred políciou.

BERLÍN. Súd v nemeckom meste Darmstadt uznal v pondelok za vinného z vraždy 19-ročného mladíka, ktorý na úteku pred políciou autom zrazil a usmrtil 39-ročnú ženu. Informovali o tom agentúra AP a týždenník der Spiegel. Tínedžerovi súd udelil trest odňatia slobody v dĺžke šesť rokov a štyri mesiace v nápravnom centre pre mladistvých. Súd jeho čin kvalifikoval ako vraždu. Mladík 30. decembra 2018 unikal v aute pred dvoma policajnými vozidlami. V rýchlosti viac ako 100 kilometrov za hodinu zamieril na odstavnú plochu pri diaľnici neďaleko mesta Heppenheim v nemeckej spolkovej krajine Hesensko. Tam autom vrazil do stojaceho auta patriaceho rodine z Düsseldorfu. Pri zrážke prišla o život 39-ročná žena a jej desaťročný syn utrpel vážne zranenia. Nemecké súdy začali v poslednej dobe vodičov zodpovedných za smrteľné nehody usvedčovať z vraždy, pripomína AP. Berlínsky súd v marci odsúdil na doživotie dvojicu mužov, ktorí pri nelegálnych pretekoch na autách v roku 2016 usmrtili jednu osobu.


Pakistan odmieta rokovať s Indiou, kým nevráti Kašmíru osobitný štatút

Pakistanský premiér chce problém predostrieť aj na pôde OSN.

ISLAMABAD. Pakistanský premiér Imran Chán v stredu oznámil, že jeho vláda nebude viesť žiadne rokovania s Indiou, kým tá nezruší zákaz vychádzania v Kašmíre a neobnoví jeho sporný osobitný štatút. Chán novinárom povedal, že porušovanie ľudských práv v Indiou spravovanom Kašmíre predostrie aj počas svojho prejavu na Valnom zhromaždení OSN, ktoré sa uskutoční budúci týždeň v New Yorku. Článok 370 indickej ústavy, ktorý zaručoval indickému Kašmíru rôzne autonómne práva, vláda zrušila 5. augusta. Úrady tam zaviedli rozsiahle zákazy vychádzania, ktoré sú stále v platnosti. Oblasť navyše izolovali od vonkajšieho sveta, pričom mobilné telefonické spojenia tam naďalej nefungujú.


Po protestoch v Moskve a ďalších mestách zadržali stovky ľudí

Protesty sa konali aj v Jekaterinburgu, Vladivostoku, Krasnodare či Archangeľsku.

MOSKVA. Ruská poriadková polícia údajne zadržala viac než 200 osôb v Moskve po opozičnom proteste, na ktorom desaťtisíce ľudí žiadali, aby úrady povolili nezávislým uchádzačom kandidovať v nadchádzajúcich komunálnych voľbách. Informovala o tom na svojom webe stanica Slobodná Európa. Množstvo policajtov vypratávalo oblasť pri sídle prezidentskej kancelárie a zadržalo ľudí po tom, ako sa niekoľko kilometrov ďalej skončila povolená demonštrácia opozície. Mnohí demonštranti napriek varovaniam polície poslúchli výzvu väzneného opozičného lídra Alexeja Navaľného, aby sa vydali na pokojný pochod mestom. Do neskorého večera monitorovacia organizácia OVD-Info zvýšila svoj odhad počtu zadržaných v Moskve na 229, uviedla Slobodná Európa. Moskovská polícia predtým oznámila, že pre rôzne porušenia zákona počas nepovolenej demonštrácie v centre mesta zadržala 136 osôb. V Petrohrade podľa zmienenej organizácie zatkli 81 ľudí a 13 ďalších zadržali v Rostove na Done. Nepovolené protesty za slobodné voľby sa za menšej účasti konali aj v iných mestách ako Jekaterinburg, Vladivostok, Krasnodar či Archangeľsk. Na hlavnej opozičnej demonštrácii v Moskve sa podľa mimovládnej organizácie WhiteCounter (Biele počítadlo) zúčastnilo 50.000 - 60.000 ľudí, čím by bola najväčším protivládnym protestom v krajine od roku 2011. Organizátori očakávali na takomto štvrtom, tentoraz povolenom proteste okolo 100.000 ľudí. Ruské ministerstvo vnútra neskôr odhadlo počet účastníkov na 20.000. Niektorí demonštranti niesli plagáty so sloganmi ako "Dajte nám právo voliť!" či "Už ste nám dosť klamali", zatiaľ čo iní držali fotografie aktivistov zatknutých pri predchádzajúcich demonštráciách, informovala agentúra AFP. Z dôvodu zamietnutia registrácie nezávislých kandidátov a kritikov Kremľa do volieb do mestského parlamentu sa od 14. júla v Moskve konajú protesty. Zatiaľ najmasovejšie boli úradmi nepovolené zhromaždenia z 27. júla a 3. augusta, na ktorých bolo dočasne zadržaných viac ako 2000 ľudí.     12 20 gon


Tottenham uspel s odvolaním, vylúčenie Sona bolo neoprávnené

Hráč sa vyhol dištancu na tri stretnutia.

LONDÝN. Anglický futbalový klub Tottenham Hotspur sa úspešne odvolal proti vylúčeniu Sona Heung-mina v nedeľnom zápase najvyššej súťaže s Evertonom. Kórejský útočník v druhom polčase videl červenú kartu za faul, po ktorom Andre Gomes utrpel vážne zranenie - fraktúru pravého členka. Nezávislá komisia anglickej Futbalovej asociácie (FA) rozhodla, že vylúčenie bolo neoprávnené. Hráč sa vďaka tomu vyhol dištancu na tri stretnutia. V opačnom prípade by vynechal ligové zápasy so Sheffieldom, West Hamom a Bournemouthom. Hlavný rozhodca duelu Martin Atkinson najprv ukázal útočníkovi Tottenhamu žltú kartu, potom však zmenil rozhodnutie a Sona vylúčil. Opakované zábery ukázali, že Gomesovi zranenie nespôsobil samotný zákrok. Vedenie súťaže červenú kartu vysvetlilo ako nevyhnutný prostriedok na ochranu hráčov, keďže Gomes sa zranil následkom Sonovho faulu. Tréner Tottenhamu Mauricio Pochettino s verdiktom nesúhlasil s tvrdením, že Son nemal v úmysle spôsobiť zranenie. Gomes v pondelok absolvoval úspešnú operáciu a podľa stanoviska Evertonu by sa mal úplne zotaviť. Informovala o tom agentúra AP.


Britská banka HSBC zaplatí 101,5 milióna dolárov za urovnanie sporu v USA

HSBC pripustila, že v dvoch prípadoch jej obchodníci s devízami zneužili dôverné informácie od klientov.

NEW YORK. Britská banka HSBC súhlasila, že zaplatí 101,5 milióna dolárov (82,96 milióna eur) za urovnanie sporu s americkým ministerstvom spravodlivosti, ktoré ju obvinilo, že podviedla klientov. HSBC pripustila, že v dvoch prípadoch v rokoch 2010 a 2011 jej obchodníci s devízami zneužili dôverné informácie od klientov, ktorí si najali HSBC na miliardové devízové transakcie zahŕňajúce britskú libru. Jedným z klientov bola spoločnosť Cairn Energy, ktorá poverila HSBC, aby previedla 3,5 miliardy USD z predaja časti jej podielu v indickej dcérskej spoločnosti na libry. Druhý klient je v dokumentoch označený len ako finančná spoločnosť. Po podpísaní zmlúv o dôvernosti obchodníci HSBC využili dôverné informácie a začali nakupovať libry v očakávaní, že ich konanie spôsobí posilnenie britskej meny, skonštatovalo ministerstvo spravodlivosti. Podľa prokurátorov, predaj libier im priniesol zisk približne 38 miliónov dolárov pri prvej transakciu v marci 2010 a ďalších zhruba 8 miliónov dolárov USD získali pri transakcii spojenej s Cairn Energy v decembri 2011. HSBC vo vyhlásení uviedla, že zaviedla opatrenia na posilnenie svojich vnútorných kontrol.


Pilot lietadla hovoril krátko pred pádom o nedostatku paliva

Médiá zverejnili prepis záznamu zrejme posledného rozhovoru posádky s letovým dispečerom.

BOGOTA. Vyšetrovatelia zatiaľ neurobili žiadne oficiálne vyhlásenie k príčine pondelkovej leteckej havárie v Kolumbii, pri ktorej zahynulo 71 ľudí. Médiá s odvolaním sa na svoje zdroje a leteckých expertov ale stále častejšie špekulujú o možnom nedostatku paliva. Brazílsky denník Globo zverejnil prepis záznamu zrejme posledného rozhovoru posádky s letovým dispečerom. Pilot v ňom hlási totálny výpadok elektroniky a kvôli nedostatku paliva volá o pomoc. V jedenásťminútovej nahrávke pilot najprv žiada o možnosť pristáť, pretože lietadlo nemá pohonné hmoty. Riadiaca veža odpovedá, že kvôli inému stroju musia počkať. V deviatej minúte pilot zúfalým hlasom znova informuje o kritickej situácii. Hovorí o totálnom kolapse stroja a elektronických prístrojov a o nedostatku paliva. Dostane povolenie pristáť a riadiaca veža si ešte vyžiada informácie o letovej výške. Potom už pilot nekomunikuje. K teórii o nedostatku paliva prispieva aj fakt, že zrútené lietadlo Avro RJ85 malo dolet 2 965 kilometrov, čo je aj vzdialenosť naplánovaného tragického letu medzi bolívijským Santa Cruz a kolumbijským Medellínom. Stroj sa zrútil južne od Medellínu, nehodu prežilo iba šesť ľudí. "Nemôžeme nič vylúčiť. Vyšetrovanie pokračuje a my čakáme na výsledky," citovala agentúra AP vyslúžilého generála bolívijského letectva Gustava Vargasa, ktorý stojí na čele aeroliniek LaMia. Práve stroj tejto spoločnosti sa v noci na utorok v hornatej oblasti strednej Kolumbii zrútil. Web listu Globo s odvolaním sa na Vargasa napísal, že pilot mal v letovom pláne tankovanie v bolívijskom meste Cobija, poprípade v kolumbijskej metropole Bogota, ale neurobil tak. Vargas sa domnieva, že pilot netankoval, pretože to zrejme nepotreboval. Dodal, že aerolinky rovnakú cestu podnikli už dvakrát. Neoznámil však, či lietadlo malo medzipristátie kvôli tankovaniu. Doletové možnosti stroja si podľa dlhoročného poradcu amerických leteckých úradov Hansa Webera zaslúžia dôkladné preverenie. Pripomenul, že vzdialenosť medzi miestom štartu a pristátia sa obvykle stanovuje podľa najkratšej trasy, hoci piloti málokedy kvôli turbulenciám a rôznym zmenám kurzu letia priamo. Vzhľadom k doletu lietadla sa obáva, či piloti nešli pri výpočtoch až na hranicu možností. Mnohí leteckí odborníci tvrdia, že nehody spôsobené nedostatkom paliva sú výnimočné. Globo ale napísal, že v čase príletu tragického letu sa k letisku v Medellíne približovali celkovo štyri lietadlá. Prvé z nich podľa nemenovaného predstaviteľa kolumbijského úradu pre civilné letectvo dostalo prednosť, pretože hlásilo nedostatok paliva. Potom let spoločnosti LaMia riadiacej veži oznámil, že má rovnaký problém. O nedostatku paliva hovorila podľa médií aj letuška Ximena Suárezová, ktorá je jednou z dvoch preživších členov posádky. Vypovedala, že svetlá v lietadle zhasli asi minútu pred nárazom do zeme. Médiá sa tiež zmieňujú o výpovediach záchranárov, ktorí na možný nedostatok paliva tiež poukázali vzhľadom na to, že trosky stroja nezačali horieť. Denník Daily Mirror ale v utorok napísal, že pilot palivo pred nehodou vypúšťal, aby sa vyhol explózii a vznieteniu po náraze. Vyšetrovatelia špekulácie o nedostatku paliva nekomentujú, potvrdili však, že aj touto hypotézou sa budú pri objasňovaní zaoberať. Úrady aj vyšetrovatelia tiež uvádzajú, že pilot pred haváriou hlásil problémy s elektrinou. Sedemnásť rokov starý štvormotorový hornoplošník strednej veľkosti British Aerospace 146 vo verzii Avro RJ85 podľa bolívijského úradu pre civilné letectvo technicky prešiel pred štartom kontrolou, ktorá žiadne problémy neodhalila. Lietadlo prepravovalo členov brazílskeho futbalového klubu Chapecoense a novinárov. K havárii došlo krátko pred polnocou miestneho času v hornatej oblasti provincie Antioquia. Zo 77 osôb na palube prežili iba šiesti - traja futbalisti, dvaja členovia posádky a jeden novinár. Všetci však utrpeli vážne zranenia.


Ak vás nebaví politika, na Facebooku sa jej ľahko zbavíte

Nový nástroj vás zbaví prázdnych debát o politike, svet vraj bude krajší.

SAN FRANCISCO, BRATISLAVA. Do internetového prehliadača si nainštalujete filter, spustíte ho a po vzore vypnutých reklám vám z dohľadu zmizne aj všetka politika. Práve tak funguje podľa magazínu CNet nové rozšírenie pre prehliadač Google Chrome s názvom Remove All Politics From Facebook. Modul využíva autorom spravovanú databázu kľúčových slov, podľa ktorých vyradí zo zobrazenia konkrétne politické prvky. Stratia sa reklamy, sponzorovaný obsah, príspevky priateľov, zdieľané položky v skupinách - všetko čo by vás oberalo o čas. Na obrázky je zatiaľ modul prikrátky, do úvahy berie iba texty. V našich končinách modul zatiaľ spoľahlivo nefunguje, zmizne iba to, čo sa týka americkej a zahraničnej scény. Je však možno iba otázkou času, kedy sa podobné projekty začnú objavovať častejšie. Žijeme v dobe informačného pretlaku, každé odľahčenie sa počíta. Nevýhodou doplnku je, že nijako nezasahuje do fungovania Facebooku, takže náhradný obsah namiesto skrytého nečakajte. Ak vám Facebook nadelí štedrú dávku politiky, po jej skrytí vám neponúkne viac koníčkov, výletov do prírody a záľub. Budete si ich musieť vyklikať v skupinách sami.


Keninová postúpila v Acapulcu už do finále, v rebríčku istotne preskočí Cibulkovú

ACAPULCO. Číňanka Wang Ja-fan a Američanka Sofia Keninová si zahrajú o turnajový titul na podujatí WTA International v mexickom Acapulcu. Wang Ja-fan si v semifinále poradila s Chorvátkou Donnou Vekičovou nasadenou ako treťou 2:6, 6:3, 6:1. Turnajová päťka Keninová rovnako v troch setoch premohla Kanaďanku Biancu Vanessu Andreescovú 6:4, 3:6, 7:5. Rodená Moskovčanka, iba 20-ročná Keninová, môže získať druhý turnajový titul v kariére po januárovom triumfe v Hobarte. Už teraz má istý posun v rebríčku WTA z 35. na 32. miesto, čo znamená, že preskočí najlepšiu Slovenku Dominiku Cibulkovú na 34. pozícii. Dvadsaťštyriročná Číňanka Wang (65. v renkingu WTA) dosiaľ nemala na konte finálovú účasť na turnaji hlavného ženského okruhu. Wang Ja-fan (Čína) - Donna Vekičová (3-Chor.) 2:6, 6:3, 6:1 Sofia Keninová (5-USA) - Bianca Andreescuová (Kan.) 6:4, 3:6, 7:5


Neverejní poskytovatelia sociálnych služieb žiadajú vládu o dotáciu 10 miliónov eur

BRATISLAVA. Zástupcovia poskytovateľov sociálnych služieb žiadajú vládu o mimoriadnu 10-miliónovú dotáciu pre neverejných poskytovateľov na tento rok, ako aj o radikálnejšie zvýšenie príspevku od rezortu práce na budúci rok. Otvorený list s týmito požiadavkami zaslali organizácie premiérovi Petrovi Pellegrinimu (Smer-SD). Mimoriadna dotácia má slúžiť na dorovnanie reálnych nákladov na zabezpečenie sociálnych služieb na obsadených miestach. Organizácie tiež volajú po prinavrátení do legislatívneho procesu nariadenie vlády na zvýšenie príspevku rezortu práce v zariadeniach podmienených odkázanosťou. Navrhujú zvýšiť príspevok na rok 2019 tak, aby už prijímatelia sociálnych služieb u neverejných poskytovateľov neboli odkázaní na zdroje od samosprávy. Treťou požiadavkou je, aby sa vypustilo zo zákona o sociálnych službách ustanovenie, ktoré podmieňuje priznanie príspevku od rezortu práce pre odkázaného občana tým, že poskytovateľ, ktorý mu poskytuje sociálne služby, musí byť v komunitnom pláne obce či mesta, kde pôsobí, alebo v koncepcii rozvoja sociálnych služieb kraja. "Táto podmienka je v príkrom rozpore s právom občana na výber poskytovateľa a považujeme ju za protiústavnú," vyhlásila Platforma za spravodlivé financovanie sociálnych služieb s tým, že rešpektuje pôsobnosť a zodpovednosť samosprávy za svojich obyvateľov pri poskytovaní sociálnych služieb. "V žiadnom prípade však nesmie byť realizácia ústavného práva občana na zabezpečenie služby a výber poskytovateľa závislá na vôli či svojvôli poslancov samosprávy, ktorým novela dala právomoc aj bezdôvodne vylúčiť odkázaných občanov z verejnej podpory," doplnila platforma. Zástupcovia neverejných poskytovaľov upozorňujú na nedostatok financií po tom, ako vstúpila od začiatku roka do platnosti novela zákona o sociálnych službách. "Zníženie príspevku pre denné stacionáre už za pol roka zlikvidovalo tretinu denných stacionárov a neustále sa zvyšujúce mzdové nároky dostávajú aj ostatných poskytovateľov do problémov. Kroky rezortu nepriniesli doteraz želaný efekt," tvrdí v liste platforma. Zvýšenie príspevku ministerstva práce totiž väčšine neverejným poskytovateľom nepomohlo, lebo o čo im zvýšilo príspevok ministerstvo, o to menej im dali kraje. Podľa platformy to spôsobuje zlý vzorec výpočtu finančného príspevku na prevádzku v samotnom zákone. "Obce a mestá ignorujú svoju zákonnú povinnosť prispievať na prevádzku neverejným poskytovateľom, ktorých si odkázaný občan na poskytovanie služieb vybral a na písomné žiadosti posielajú od 1. januára 2018 zamietavé odpovede," tvrdí platforma s tým, že nepomohol ani list štátneho tajomníka rezortu práce Branislava Ondruša, aby si samosprávy plnili svoje povinnosti. Problémom pre poskytovateľov je aj zvýšená minimálna mzda a najmä vyššie príplatky za soboty, nedele a sviatky od mája tohto roka, na ktoré nemajú poskytovatelia sociálnych služieb zdroje. "Ak kraje nechcú prispievať viac, obce nechcú platiť príspevky vôbec a občan a poskytovateľ nemá z čoho, potom štát ako garant práv občanov to musí riešiť a nájsť zdroje," tvrdí platforma. Štát je totiž podľa organizácií jediným, kto mal zo zvýšenia nákladov na zamestnancov príjem a v porovnaní s rokom 2017 dostáva do štátneho rozpočtu viac o 118 eur za zamestnanca. "Nemôžeme preto prijať argument, že štát nemá z čoho hradiť mimoriadnu dotáciu pre neverejných poskytovateľov," tvrdí platforma, ktorá žiada premiéra o okamžitý zásah


Hossa: Už na Svetovom pohári to bolo neúnosné, kožu som mal zničenú

TRENČÍN. Druhá polovica júna priniesla hokejovému svetu šok v podobe informácie, že Marián Hossa má už niekoľko rokov zdravotné problémy, pre ktoré úplne vynechá sezónu 2017/2018. Leto 2017 tak má pre neho úplne iný ráz ako mnoho predchádzajúcich rokov. Nemusí totiž zaberať v posilňovni či na ľade, má dosť času na rodinu. "Mať také voľno od hokeja je pre mňa nová vec. Dávam si oddych od klasického režimu a uvidíme, čo sa stane o rok. Budem mať 39 rokov a už teraz mi je jasné, že po takej dlhej prestávke nebude jednoduché sa dostávať späť do obvyklej formy. Po skúsenostiach z ostatných štyroch rokov to nevidím ružovo, ale nechcem vyhlasovať predčasné závery. Uvidíme, ako sa všetko vykryštalizuje," povedal Marián Hossa v rozhovore pre český portál iSport.cz. Aj sám Marián Hossa už naznačil, že sa do hokejového diania možno už nevráti ako hráč. Na vine sú kožné problémy, ktoré ho dlhodobo trápia. Situáciu však necháva otvorenú. "Mám dve malé deti, ktorým sa chcem venovať. Nemôžem si dovoliť riskovať zdravie prehltaním nejakých tabletiek," pokračoval. Musím povedať, že koncom augusta odlietam do Chicaga, kde sa so zástupcami Blackhawks budeme baviť o mojom prípadnom zapojení v štruktúrach klubu. Či už sa o rok vrátim na ľad alebo nie. Máme výborné vzťahy a radi by sme v spolupráci pokračovali. "Nebyť problémov, jednu či dve sezóny by som ešte určite dal. Korčuliarsky sa cítim výborne, stačím omnoho mladším hokejistom, V poslednej sezóne sa mi darilo aj gólovo. Cítil som sa dôležitou súčasťou tímu. Bohužiaľ, zdravotné problémy ma pribrzdili. Už na septembrovom Svetovom pohári to bolo neúnosné, vo finále proti Kanade som nevedel, či vôbec nastúpim. Kožu som mal zničenú. Človek sa potom sám seba pýta, či má cenu ďalej podstupovať takú ťažkú liečbu, pretože zdravie je len jedno," myslí si Marián Hossa. Aj keby skúsený slovenský krídelník neodohral v zámorskej NHL už ani sekundu, mrzieť ho to nemusí. Dokázal v tejto súťaži viac ako dosť. "Som veľmi vďačný za to, čo sa podarilo. Nikdy by mi nenapadlo, že v najlepšej lige sveta odohrám cez tisíc zápasov a dám v nich viac ako 500 gólov. Mojím snom vždy bolo vyhrať Stanleyho pohár. A mám tri. Poriadne si to vlastne ani neuvedomujem, asi mi to všetko dôjde až o niekoľko rokov. Chlapec, ktorý chcel raz hrať v NHL, nemal žiadnu konkrétnu métu... Myslím si, že sa to podarilo," poznamenal Marián Hossa pre iSport.cz. Slovenský hokej sa v ostatnom období ocitol v neľahkej situácii a viacero bývalých aj súčasných hráčov participuje na jeho žiadanej obrode. "Musím povedať, že koncom augusta odlietam do Chicaga, kde sa so zástupcami Blackhawks budeme baviť o mojom prípadnom zapojení v štruktúrach klubu. Či už sa o rok vrátim na ľad alebo nie. Máme výborné vzťahy a radi by sme v spolupráci pokračovali. Čo sa týka slovenského hokeja, ten mi určite nie je ukradnutý. Nastáva nová doba a za seba hovorím, že bola potrebná. Predchádzajúce vedenie svoju prácu spravilo, malo aj úspechy, ale dnes už si doba žiada niečo iné. Je potrebné dať šancu mladším manažérom a ich víziám. Miro Šatan (generálny manažér slovenských reprezentácií, pozn.) je vynikajúca voľba, svoju prácu odvedie pri ľade, to isté platí aj o Martinovi Kohútovi (prezident SZĽH, pozn.). Čaká ich veľmi veľa práce, ale do chalanov vkladáme veľkú dôveru," dodal skúsený krídelník.


Francúzsko vyšetruje tragickú haváriu autobusu

Vyšetrovatelia preverujú informácie o ukradnutých batériách v automatickom výstražnom systéme.

PARÍŽ. Vyšetrovanie štvrtkovej vážnej dopravnej nehody v južnom Francúzsku v piatok pokračuje. Vyšetrovatelia nateraz príčiny zrážky regionálneho vlaku so školským autobusom, ktorá si vyžiadala životy piatich detí, neurčili. Informovali o tom úrady departmentu Pyrénées-Orientales. Poslednou piatou obeťou je dieťa, ktoré podľahlo zraneniam v piatok. Štyri deti vo veku 12 a 13 rokov zahynuli vo štvrtok priamo na mieste nešťastia. K nehode došlo vo štvrtok popoludní krátko po 16.00 h na železničnom priecestí v mestečku Millas na západnom predmestí Perpignanu, neďaleko hranice so Španielskom. Pri nehode utrpelo zranenia 18 detí a vodička autobusu. Vo vážnom zdravotnom stave je stále najmenej osem žiakov a šoférka autobusu. Francúzske úrady potvrdili, že všetky obete sa podarilo identifikovať a už upovedomili ich rodiny. V školskom autobuse sa podľa spresnených informácií viezlo 23 žiakov z lýcea Christiana Bourquina v Millas vo veku od 11 do 15 rokov, uviedla agentúra AP. Nehoda sa stala na železničnej trati medzi mestami Perpignan a Villefranche-de-Conflent. Vlak narazil na priecestí do zadnej časti školského autobusu. Autobus sa v dôsledku silného nárazu rozdelil na dve polovice a vlak sa sčasti vykoľajil. Ministerka dopravy Élisabeth Borneová vyjadrila v piatok nádej, že samostatné právne a administratívne vyšetrovanie poskytne rýchlo "prvé náznaky" príčin, ktoré viedli k štvrtkovej nehode, uviedla agentúra DPA. Za volantom autobusu sedela vodička, ktorá je medzi vážne zranenými a vyšetrovatelia ju doposiaľ nemohli vypočuť, dodala ministerka. "Rešpektujme smútok rodín," povedala Borneová v rozhlase Europe 1. Minister školstva Jean-Michel Blanquer medzičasom povedal, že žiakov z nižšej strednej školy v mestečku Millas podporia desiatky školených psychológov. "Dôležité je, aby sa deti mohli vyrozprávať, a dôležité je, aby učitelia mohli hovoriť o týchto veciach so žiakmi," povedal Blanquer po návšteve školy. Francúzsky prezident Emmanuel Macron v piatok na tlačovej konferencii na summite EÚ v Bruseli hovoril o "smútku" a "solidarite" krajiny s rodinami obetí. Príčina tragédie je stále predmetom vyšetrovania. Vignes v noci na piatok povedal, že sa nevie, či boli závory na priecestí otvorené alebo zatvorené. Vyšetrovatelia podľa neho preverujú informácie o ukradnutých batériách v automatickom výstražnom systéme. Predstaviteľka železničnej spoločnosti SNCF pre agentúru AP povedala, že vo vlaku sa viezlo 25 osôb vrátane pasažierov a členov posádky. Všetkých vypočujú vyšetrovatelia. Vlak v danej lokalite normálne premáva rýchlosťou 80 kilometrov za hodinu.


Trump kritizuje francúzsku digitálnu daň, hrozí odvetnými opatreniami

Francúzsko schválilo daň voči internetovým gigantom, ako sú Google, Amazon a Facebook.

BRATISLAVA. Americký prezident Donald Trump v piatok kritizoval Francúzsko za uzákonenie tzv. digitálnej dane, ktorá sa podľa neho neférovo zameriava na americké technologické giganty ako Google, Amazon a Facebook. Naznačil pritom, že Washington môže na krok Paríža odpovedať vyššími clami na dovoz francúzskeho vína.„Francúzsko práve zaviedlo digitálnu daň na naše vynikajúce americké technologické spoločnosti. Ak ich niekto zdaňuje, mala by to byť ich domovská krajina USA,“ napísal Trump na sociálnej sieti Twitter. „Čoskoro oznámime zásadnú recipročnú odpoveď na bláznovstvo (francúzskeho prezidenta Macrona). Vždy som vravel, že americké víno je lepšie ako francúzske víno!,“ dodal prezident.Francúzsky minister financií Bruno Le Maire v reakcii na Trumpove vyjadrenie uviedol, že Paríž naďalej trvá na digitálnej dani. „Univerzálne zdaňovanie digitálnych aktivít je výzva, ktorá sa týka nás všetkých,“ povedal.Francúzsko tento mesiac schválilo daň voči internetovým gigantom, ako sú Google, Amazon a Facebook. Digitálna daň na úrovni tri percentá sa vyrúbi na tržby, ktoré vo Francúzsku dosahujú digitálne firmy s globálnymi ročnými tržbami nad 750 mil. eur a tržbami vo Francúzsku nad 25 mil. eur.


Verejnosť bude môcť diskutovať o budúcnosti Obchodnej ulice

BRATISLAVA. Do plánovania budúcnosti Obchodnej ulice v Bratislave sa bude môcť zapojiť aj verejnosť. V stredu 31. mája sa bude pred jedným z tunajších hotelov konať od 13.00 do 17.00 h verejné podujatie s diskusiou zameranou na budúce smerovanie tejto známej bratislavskej ulice. Prítomní budú zástupcovia mesta Bratislavy i mesta Brna. Informovali o tom organizátori podujatia. Akcia je realizovaná v spolupráci bratislavského magistrátu, Ústavu manažmentu Slovenskej technickej univerzity (STU) v Bratislave a občianskeho združenia Obchodná ulica a okolie. Na podujatí predstavia aj prezentácie návrhov jednotlivých študentských tímov. Tie pracovali na riešení Obchodnej ulice v rámci medziuniverzitnej súťaže MUNISS. Návštevníci budú mať možnosť dať svoj hlas riešeniu, ktoré ich osloví najviac, alebo sa zapojiť do plánovania budúcnosti Obchodnej ulice aj prostredníctvom interaktívnej plánovacej hry. Ešte pred podujatím sa v stredu v Zrkadlovej sieni bratislavského Primaciálneho paláca uskutoční vyhodnotenie medziuniverzitnej študentskej súťaže MUNISS na tému Smart City a slávnostné vyhlásenie víťazov. Do súťaže, ktorá bola oficiálne spustená 30. novembra 2016 v Brne, sa zapojilo šesť tímov zo štyroch univerzít a dvoch krajín. Magistrát hlavného mesta Bratislavy a magistrát mesta Brno navrhli pre študentov ako súťažné zadanie dve témy a dve lokality, ku ktorým partnerské univerzity vytvorili zmiešané medzinárodné študentské tímy. Ich úlohou bolo navrhnúť vhodné "smart" riešenia na nimi zadané témy v mieste ich pôsobenia. Tímy vedené slovenskými lídrami riešili budúce smerovanie rozvoja Obchodnej ulice v Bratislave. Súčasťou zadania bolo navrhnúť jednotlivé časti tak, aby sa Bratislava ako celok stala rozumným mestom schopným využiť svoj potenciál pre tvorbu podmienok smerujúcich k nárastu kvality života obyvateľov, návštevníkov, ale i životného priestoru pre podnikateľov. Po päťmesačnej práci tímov spojenej s konzultáciami s domácimi aj zahraničnými expertmi sa odovzdali výsledné návrhy týkajúce sa Obchodnej ulice na posúdenie odbornej komisii, ktorú tvorili zástupcovia mesta a STU.